text:
Cundizion
Sociolinguistiche
I studis di caratar sociolinguistic a rapresentin un bon strument di misurazion e di valutazion de cundizion di une lenghe intune societât. Cun di plui, come che al sucêt pal furlan, a puedin furnî informazions impuartantis a chei che a viodin di politiche e di planificazion linguistiche, e ufrî sugjeriments che a permetin di tarâ miôr che si pues i intervents sul teritori tutelât.
Dal 1977 a vuê, in Friûl a son stâts puartâts indevant diviers studis su la cundizion sociolinguistiche de lenghe furlane, cul fin di cjatâ il numar di chei che le fevelin, i contescj dulà che si dopre cheste lenghe, lis opinions e i compuartaments dai furlanofons leâts ae marilenghe. O vin duncje un cuadri avonde precîs des dinamichis linguistichis dal furlan, che in part si darà cont in chest lavôr.
Lis primis ricercjis in chest cjamp a nivel regjonâl o provinciâl a son stadis curadis dal Istitût di Sociologjie Internazionâl di Gurize (ISIG), tal 1977 e tal 1986. Invezit, tal 1998, e tacà une indagjin curade dal Dipartiment di Economie, Societât e Teritori de Universitât dal Friûl, cul obietîf di rilevâ lis tindincis evolutivis e lis dinamichis sociolinguistichis de lenghe furlane tai vincj agns dopo de prime ricercje.
In fin, un altri studi al è stât sierât plui di resint li dal Centri Interdipartimentâl di Ricercje su la culture e la lenghe dal Friûl (CIRF) de Universitât dal Friûl: in chest câs, si à volût lâ indevant cuntun gnûf filon di studis, indreçât a rilevâ la frecuence e i cjamps di ûs dal furlan, lis opinions, i compuartaments e lis cognossincis di grups specifics par etât o par altris carateristichis anagrafichis, sociâls e culturâls. Tal specific, chest studi sociolinguistic al à rivuardât un campion di adolessents che a son a stâ in Friûl, di etât cjapade tra i 15 e i 18 agns.
A son une vore, e dispès ancje avonde articolâts, i parametris che linguiscj, sociolics, antropolics, juriscj e studiôs des minorancis a sielzin par definî une lenghe e par diferenziâle dai dialets. Se però o vessin di metiju ducj dongje suntun continuum ideâl, o podaressin cjatâ fûr i aspiets estrems e meti chei che a restin tes posizions intermediis, a une cierte distance un di chel altri. Duncje, suntun estrem si podarès logâ une unitât di misure 'sogjetive', leade ae cussience di une comunitât di fevelâ une lenghe specifiche, o ben ae percezion clare di chei che le fevelin di une cundizion di 'particolaritât' e di diferenziazion linguistiche rispiet aes comunitâts dulintor. In chest câs, la definizion stesse di lenghe si le distrighe juste tal ambient di chei che le fevelin, tant che une cundizion endogjene o cuasi tant che un sisteme sierât che nol à dibisugne par funzionâ di ricognossiments di difûr.
Dut di chê altre bande, al estrem contrari, o podaressin invezit meti un ricognossiment 'esogjen', istituzionâl e uficiâl, promovût di elements che no son par fuarce cjapâts dentri in mût emotîf e in forme direte te comunitât linguistiche. Ven a stâi, si trate dal ricognossiment istituzionâl cuntune leç che e declari il status di lenghe par une fevele specifiche. Par chel che al rivuarde chest ultin aspiet - o ben il ricognossiment juridic - la leç n. 482 dai 15 di Dicembar dal 1999 (Normis in materie di tutele des minorancis linguistichis storichis) e fisse i parametris e lis modalitâts pe tutele des dodis minorancis linguistichis storichis che a son in Italie, e tra chês chê furlane. Al è un proviodiment legjislatîf di impuartance fondamentâl: il ricognossiment uficiâl di ‘lenghe’ al furnìs al furlan un status particolâr e al incrès une vore la sô 'visibilitât' denant de comunitât statâl e internazionâl. Di fat, se al è vêr che il furlan al veve za cjatât un so ricognossiment specific te leç regjonâl n. 15 dal 1996, al è dome cun chest proviodiment statâl - spietât par cetancj agns - che si impon ae atenzion de Italie e de Europe. Il prin parametri (la cussience de sô particolaritât linguistiche) al è invezit plui dificil di determinâ e di misurâ, e dut câs al prossume che la particolaritât di une culture e vedi la sô fonde, in struc, suntune specificitât linguistiche. Cheste posizion e compuarte però problemis tant seris che al è pardabon fondamentâl cjapâju in considerazion: se si dismet l'ûs di une lenghe, si rivaraie ancje ae decjadence de sô culture? Il stât di salût di un popul puedial jessi gjavât fûr de analisi de sô cundizion linguistiche? Propit a chestis domandis a àn cirût di dâ almancul cualchi rispueste i studis di caratar sociolinguistic (o miôr, di sociologjie dal lengaç) su la lenghe furlane, che a son stâts metûts in pîts tai ultins trente agns. Il lôr mert al è stât chel di judâ a cjatâ fûr lis carateristichis specifichis de comunitât furlanofone, analizant lis variazions che si son palesadis vie pai agns e piturant un cuadri avonde detaiât de cundizion e dal stât di salût de lenghe furlane.
La popolazion furlanofone
I prins studis impuartants su la cundizion sociolinguistiche dal furlan ju à davuelzûts l'Istitût di Sociologjie internazionâl di Gurize (ISIG) tal 1977 e tal 1986, il prin su incarghe de Comission regjonâl pes fevelis minôrs e il secont de Provincie di Udin.
Tal 1998 invezit e tacà une ricercje dal Dipartiment di Economie, Societât e Teritori de Universitât di Udin che, mantignint fermis lis carateristichis specifichis dal campion des dôs indagjins precedentis, e veve tant che obietîf chel di rilevâ lis tindincis evolutivis e lis dinamichis sociolinguistichis de lenghe furlane tai vincj agns daspò de prime ricercje. I risultâts a mostrarin daurman la diminuzion costante e inesorabile dal ûs de lenghe furlane, te percentuâl medie dal 1,0% par an. Aprofondiments specifics a rimarcarin i fatôrs anagrafics e sociâi che si mostravin plui 'sensibii' e corelâts in maniere positive a chescj temis, cjatant fûr tal stes timp ancje lis carateristichis specifichis di chel campion plui renitent, o ancje dome distrat, a front de tutele e de difese dal furlan.
Al è clâr che risultâts di chest gjenar a àn il mert di indreçâ o poiâ cierts progjets di tutele, metint in lûs lis situazions plui critichis e sugjerint i cjamps o i destinataris di specifichis campagnis e ativitâts di promozion linguistiche. Cun di plui, finalmentri, si à podût vê - in gracie di une proiezion su dute la aree furlanofone - une stime inzornade e sigure sul numar di chei che a fevelin par furlan, buine ancje tant che base di partence par altris studis comparatîfs che a podaressin jessi davuelzûts tal avignî. I dâts a disevin duncje che, ae fin dai agns Novante, te aree furlanofone al fevelave in mût regolâr par furlan il 60,0% de popolazion, o ben - in numars assolûts - plui o mancul 430.000 personis. In chest numar no son però cjapâts dentri ni chei che lu fevelin in mût ocasionâl, ni i furlanofons residents in altris areis de regjon, tant che il teritori di Monfalcon o la citât di Triest, te zone di Puart e, massime, tal rest de Italie e dal mont. Cu la ricercje dal 1998-1999 si è sierade une prime part di chescj studis. Intun secont timp, une volte cjapade cussience de cundizion dal furlan e des sôs tindincis gjenerâls, i ricercjadôrs si son interessâts di areis e di atôrs sociâi specifics, cuntune osservazion dai fenomens che, di gjeneriche e globâl, e je deventade plui specifiche e detaiade.
Di fat, dal prin studi a son cambiadis tantis cundizions: prin di dut la aree furlanofone e je lade ben planc staronzantsi, pierdint dal pont di viste linguistic ciertis zonis leadis a chel che si definìs 'Friûl storic'. Cun di plui, al è stât il spostament di elements culturâi localistics viers aspiets plui globâi e universâi, come par esempli il passaç graduâl viers une economie di alte tecnologjie e inovazion, vierte ai marcjâts internazionâi, che anzit il 'Nord Est' al risulte in chest il teritori plui rapresentatîf in Italie. Ae fin, i aspiets leâts a fats storics di grande impuartance sociâl che a vevin rinfuarçât il sens di identitât linguistiche furlane (tant che la idee di comunitât che e veve segnât il periodi de ricostruzion dal dopo taramot dal 1976), a son lâts ben planc al mancul.
Tindincis evolutivis de lenghe furlane
Tal 1998-99, te aree sielte tant che campion pal studi (che e cjapave dentri, in plui des citâts di Udin e Gurize, 30 comuns des provinciis di Udin e di Pordenon), al fevelave par furlan in mût regolâr il 57,2% dai intervistâts, in mût ocasionâl il 20,3%, al capive ma nol fevelave cheste lenghe il 19,9% e no le capive dal dut il 2,6%. L'ûs fis o ocasionâl dal furlan al rivuardave duncje plui di trê cuarts dal campion (77,5%) e la cognossince almancul passive de lenghe adiriture il 97,4% dai intervistâts. Tal studi dal 1977-78 no jere une domande analighe ma in chel dal 1986, dome te provincie di Udin, e jere une difusion dal furlan cetant plui grande: chei che a disevin di capî e di fevelâ in mût regolâr cheste lenghe a jerin nuie di mancul dal 75,0% dal campion (grafic 1). Si à però di jessi prudents tal lei chescj dâts, par vie che nol è facil scompartî, in cheste diference di 18 ponts, i efiets dal timp (ven a stâi i tredis agns passâts), di chei dal spazi (la divierse delimitazion de aree di ricercje).
Dut câs, al è cetant probabil che te provincie di Udin l'ûs dal furlan al sedi plui slargjât che in dut il rest de aree furlanofone. La stesse prudence si à di vêle ancje tal lei i risultâts di un dai ultins studis sociolinguistics de Universitât di Udin: si trate di une ricercje sui zovins tra i 15 e i 18 agns, che a rapresentin duncje un campion diviers rispiet a chei metûts adun tal 1977 e tal 1986, li che ducj i intervistâts a jerin maiôrs di etât. Cun di plui, dai studis davuelzûts o savìn che il fatôr etât al è cetant corelât cul ûs e cul leam afetîf pe lenghe furlane: di fat, al è propit cul lâ sù dai agns che al va cressint il gradiment pal furlan. Al contrari, di bande dai plui zovins al somee che al sedi mancul afiet pe marilenghe: tra i frutats, al fevele in mût regolâr la lenghe furlane dome il 28,1% dal campion, lu fâs ogni tant il 33,2%, al capìs ma no lu fevele un altri 33,2% e nol capìs e duncje nol fevele par furlan il 5,4% dai fantats intervistâts. Duncje, chei che lu fevelin in mût regolâr o ocasionâl a son il 61,3%, ma chei che a àn une cognossince almancul passive de lenghe a son adiriture il 94,6%, mostrant ancjemò duncje valôrs pardabon alts par chel che al rivuarde almancul la comprension de lenghe.
Un altri indicadôr afidabil dal leam cuntune lenghe al è chel che par praticitât o vin definît, tai diviers studis che o vin puartât indevant, 'la lenghe dal cûr'. Si trate dal idiome plui amât, di chel che si è plui leâts e che si tegnii in maniere particolâr ma che no simpri al corispuint ae lenghe doprade cun plui frecuence. Tal 1977 il furlan al jere la 'lenghe dal cûr' par cuasi 7 intervistâts su 10 (68,9%) dal campion; daspò al vignive il talian cul 24,3% des preferencis e ducj i dialets venits in regjon (cjapade dentri ancje la fevele udinese) cul 6,8% des preferencis. Tal 1986 no jere stade une domande compagne e duncje il confront si pues vê dome cui dâts dal scandai dal 1998-99: in chê ocasion il furlan al jere stât sielzût di pôc plui di metât campion (51,1%), il talian dal 41,3%, il 2,2% nol saveve decidisi tra talian e furlan e il 5,4% al segnave altris lenghis. Nissun, infin, al declarave plui che il venit al fos la sô 'lenghe dal cûr'. Ancje in chest câs si ripet duncje chê diminuzion che si veve za viodude, intune percentuâl di plui o mancul il 18%. Cheste diminuzion dal ûs dal furlan in ambients diviers e cun interlocutôrs diferents e je fisse al 18-20% tra la prime e la ultime ricercje, e duncje e mostre un sbassâsi medi di sù par jù un pont percentuâl par an.
A titul dome ilustratîf (stant che, come che o vin za anticipât, la comparazion no je facile par vie dai campions diferents), si à di rimarcâ infin che par cuasi trê cuarts dai fantaçuts intervistâts tal 2003 (74,5%), la 'lenghe dal cûr' e jere chê taliane, dulà che invezit al à indicât il furlan dome il 23,5% dai intervistâts.
Tes ativitâts di planificazion dai proviodiments di tutele e di promozion linguistiche no si podarà fâ di mancul di tignî in cont une altre tindince fisse, o ben il fat che il furlan al è daûr a "saltâ fûr" dal cjamp familiâr. In sostance, al pâr che la marilenghe no dipendi plui dome de espression linguistiche specifiche de famee di origjin (o de mari, come che e volarès la stesse divignince dal tiermin), che si imparave par tradizion tra i mûrs di cjase e che e cjatave un ûs concret massime in chel ambient. La lenghe furlane e je stade di fat par secui une lenghe che pal plui si doprave tai rapuarts informâi e cuotidians tra personis leadis tra di lôr di vincui di parintât o di cognossince direte, cuasi simpri dal stes status sociâl. Dâts plui recents a mostrin invezit che il furlan al devente vie vie simpri plui 'lenghe des relazions', adat in maniere particolâr par mantignî o salacor rinfuarçâ i leams tai rapuarts comunitaris, cun amîs, coleghis, e v.i., distacantsi de definizion tradizionâl e passade di lenghe leade dome ai vincui familiârs. Nol cole però ancjemò dal dut il 'stigme' sociâl pes lenghis minoritariis: ancje se chê furlane e pâr la lenghe plui adate par mantignî e par curâ i rapuarts comunitaris, e fâs però ancjemò fature a cjapâ pît la cussience de sô dignitât e dal so status di lenghe a ducj i efiets. Se al è pacific che «al bar, i furlans a varessin di fevelâ tra di lôr par furlan» (tal 1998, 92,7% di acuardi cu la afermazion), cussì come tra coleghis e compagns di scuele (63,7%), o tes buteghis (61,8%), a pene i rapuarts a deventin plui formâi e jerarchics si passe daurman al talian. Di fat, ancje tal câs che si cjatisi dome in presince di furlans, a pene il 43,2% al pense che al sedi ben fevelâ in marilenghe cui superiôrs o cui insegnants, e adiriture a son ancjemò di mancul (42,8%) chei che a son in cunvigne cul ûs dal furlan tal câs di incuintris su cuistions di caratar locâl, tant che riunions di parochie, assembleis di comitâts, e v.i. Infin, no cate ducj i grancj sfuarçs de Glesie furlane a pro de marilenghe tai ultins decenis, dome pôc plui di un tierç dai intervistâts (34,8%) al pense che al sedi ben doprâ il furlan in glesie.
Tal 2003, tra i zovenuts, il 93,6% al jere in acuardi cul ûs esclusîf dal furlan tal bar, il 42,5% cun compagns di scuele o coleghis, plui o mancul un tierç dal campion (33,2%) tes buteghis e cuasi la stesse percentuâl (31,8%) tes assembleis. In glesie, l'ûs dal furlan i plasarès al 26,5% dai fantats e infin, dome il 6,4% di lôr al cjatarès just fevelâlu ancje cun insegnants o superiôrs.
No cate chescj risultâts avonde 'clips', tra i zovins al è un bon acuardi cul ûs dal furlan tai gnûfs ambients previodûts de leç di tutele n. 482/99. Cul fat che si puedi doprâ la lenghe furlane ancje tes Universitâts, tai uficis, pe modulistiche e pe segnaletiche interne dal Ateneu, al è dal dut in cunvigne il 26,8% dai intervistâts e avonde il 37,9% (tot. acuardi 64,7%). Sul ûs de lenghe furlane in ducj i uficis publics, al pant il favôr plui grant il 30,9% dal campion, mentri che a jessi in acuardi dome in part al è il 38,1% (tot. acuardi 69,0%). Par chel che al rivuarde invezit la pussibilitât di doprâ il furlan tes scuelis, al dîs di jessi une vore a favôr il 35,1% dai fantats, intant che il 38,1% al mostre un acuardi dome parziâl (tot. acuardi 77,4%). Infin, in mert al fat che la RAI e vedi di garantî une part de informazion in lenghe furlane, si pronuncie dal dut in acuardi il 32,5% dal campion e in part il 37,9% (tot. acuardi 70,4%). Ancje la sielte di doprâ une lenghe pluitost che une altre intun scandai, e pues jessi une buine indicazion su lis abitudins e lis opinions in mert al ûs de lenghe stesse. Al è di fat un probleme avonde sintût chel de pôre che une lenghe minoritarie (tal specific, il furlan) no sedi adate ai rapuarts di caratar uficiâl, formâl, burocratic o jerarchic. Par chest, la sielte di esprimisi par furlan cun intervistadôrs che a rapresentin une realtât istituzionâl tant che chê universitarie, si le pues viodi come un grant pas indenant tal cjapâ cussience dal status di lenghe dal furlan e de sô pussibilitât di aplicazion a tancj ambients e ocasions sociâls diferentis. Tal 1977 e tal 1986 no si podè sielzi une lenghe divierse dal talian pal scandai, ma tal 1998 finalmentri si à sperimentât l'ûs dal furlan daûr de domande dal intervistât. Il risultât al fo pardabon interessant: un tierç dal campion al sielzè il furlan, no cate il fat di no sei usâts a esprimisi in cheste lenghe in situazions di 'uficialitât' e cun interlocutôrs in cualchi mût 'istituzionâi' (come che si podaressin considerâ i ricercjadôrs de Universitât) e, massime, in presince di une cierte erosion dal furlan tai centris principâi dal teritori interessât. Daspò di chê rilevazion su la lenghe preferide pes intervistis (racueltis par altri intun periodi li che lis disposizions de leç n. 15 dal 1996 a jerin di pôc jentradis in vore e adiriture prime de promulgazion dal proviodiment legjislatîf nazionâl di tutele dal 1999) a ‘ndi forin altris che a vevin la volontât di valutâ il gradiment pe lenghe furlane in situazions no 'tradizionâls' e di misurâ l'impat su la popolazion furlanofone dai stimui e dai investiments a pro de tutele e de promozion dal furlan. Tant che comparazion, e paie la pene vê indiment un studi dal CIRF dal 2002: si tratave di un scandai telefonic su 641 residents tai 32 comuns za cjapâts tant che campion tes ricercjis precedentis. La finalitât e jere chê di valutâ l'impat des ativitâts dal Osservatori regjonâl de Lenghe e de culture Furlanis suntun campion de popolazion furlane. Un dât che al rinfrancje e che al mostre une plui grande disponibilitât e simpatie pe marilenghe al è stât propit la sielte di bande dal 53,5% dal campion di doprâ il furlan tant che lenghe de interviste. Duncje, dongje di un lâ al mancul di chei che a fevelin par furlan in maniere regolâr, al pâr che si slargjin i ambients e lis situazions li che si dopre cheste lenghe. Si passe di un ûs cuasi dome familiâr a chel amicâl, po dopo a chel scolastic, par jentrâ plan plan in chês situazions di 'uficialitât' che si à za vût indiment, o in cierts cjamps didatics e sientifics specifics.
Se duncje a son di mancul chei che a fevelin salt par furlan, lu fasin però in tantis plui situazions e ambients che tal passât. Si pues scrupulâ che un sburt determinant a tornâ a cjapâ sù la lenghe locâl e al so slargjâsi ancje in cjamps lontans di chei tradizionâi, al rivi di une percezion plui vive dai dirits des lenghis minoritariis, che e nas dal sigûr de fuarte publicitât des ativitâts leadis ae resinte leç nazionâl di tutele.
Di fat, in chê ocasion si à notât, rispiet ai prins studis, un clâr incressi de percentuâl di chei che a savevin de esistence di leçs regjonâls, nazionâls o europeanis di tutele linguistiche. Cheste cussience plui grande e puartarès a concludi che a son canâi une vore bogns par slargjâ lis informazions e che chestis gnovis vuê si lis cjape sù di plui rispiet al passât.
Un altri cjamp li che al pâr di vualmâ une cierte disponibilitât pes cuistions di tutele e promozion des lenghis minoritariis e je, cun sorprese, chel academic. Salacor par vie di une politiche di infuarciment e di espansion dai progjets di disvilup e di difusion dal furlan (istituzion dal Centri interdipartimentâl di Ricercje su la culture e la lenghe dal Friûl; di borsis, assegns di studi e dotorâts leâts ae lenghe furlane, a chê ladine e in gjenar al plurilinguisim; costituzion di associazions prestigjosis tant che la Societât Sientifiche e Tecnologjiche Furlane; rapuarts positîfs di colaborazion cun ents e istituzions di tutele dal furlan; produzion sientifiche impuartante di docents e ricercjadôrs, e v.i.), ancje tal cjamp academic al pâr che si sedi vierte une sfrese che e fâs ben sperâ pal avignî dal furlan dentri dal Ateneu. Tal 2002 si domandà la opinion dai cuasi 1.600 dipendents docents e no docents dal Ateneu furlan e plui o mancul 700 a rispuinderin ae indagjin. L'80,5% di lôr si declarave a pro de tutele des minorancis linguistichis storichis e il 64,3% al ricognosseve la impuartance fondamentâl des leçs sul argoment. In ocasion di chest studi, il risultât plui impuartant al fo chel di vê cjatât un grup di intervistâts avonde zovins, massime assegniscj, borsiscj e dotorants, che a jerin dal dut a pro de lenghe e de culture furlane, e ancje des leçs che lis prudelin.
Chest al è un dât che, dongje de osservazion direte dal fenomen tai ultins agns, al à di fâ pensâ su la pussibilitât che in Friûl si stedi disvilupant planc a planc un grup di studiôs, sostenidôrs e promotôrs de lenghe furlane leâts a ambients inteletuâi tant che universitât, ents, istitûts o associazions sientifichis, che si interesse de poie e dal ûs efetîf de lenghe furlane ancje difûr dai cjamps classics de leterature, de poesie, de etnologjie o de antropologjie. Un esempli impuartant di chest gjenar e je la istituzion de Societât Sientifiche e Tecnologjiche Furlane cuntune sô publicazion periodiche che e à tant che fin la divulgazion di articui sientifics in lenghe furlane e inglese, e che i siei contignûts a van de vulcanologjie ae mecaniche cuantistiche, de neurolinguistiche aes stretegjiis di marketing, e v.i.
Cun di plui, ancje difûr di chel che al è a strent il cjamp academic, a son nassûts diviers grups spontanis o associazions impegnadis sul front de tutele e de promozion dal furlan, tant che par esempli il Comitât 482 - istituît cu la volontât di intiziâ i proviodiments che la leç statâl su lis minorancis linguistichis storichis e previôt pes lenghis tuteladis - o cooperativis e associazions di caratar privatistic, tant che chês che a àn a ce fâ cun servizis linguistics in lenghe furlane. Si trate dispès di grups costituîts di membris zovins, cun lauree o almancul titul di studi superiôr, salacor impegnâts professionalmentri tal cjamp scolastic, de ricercje o dai servizis. Dal sigûr, no savìn in ce misure che chest fenomen al puedi anticipâ la costituzion di un nucli di int une vore motivade e che e sburti viers une fuarte cussience linguistiche locâl (tant che al è sucedût, par esempli, in Catalogne). A pet di ce che al è tocjât in altris Paîs, e mancje une tradizion in chest sens e la problematiche e je dome di pôc rivade ae atenzion publiche in maniere plui sistematiche e precise. Dut câs al rinfrancje une vore savê che al è un 'vivâr' zovanîl e inteletuâl dinamic e propositîf pe lenghe furlane, ancje se al è une vore dificil di dî cuâi che a sedin i motîfs che a àn puartât a chê che e pararès propit une inversion di tindince. Si pues scrupulâ che al sedi il risultât di une culture 'locâl' e particolâr che e cîr di tornâ a imponisi, in cuintriposizion al sburt fuart al globalisim e ae massificazion linguistiche e culturâl che a vuê si sperimente. Dal sigûr però il stimul a interessâsi di plui ae cuistion al ven ancje des resintis disposizions legjislativis regjonâls, nazionâls e europeanis di tutele e dai proviodiments che par chel a son stâts cjapâts in cjamp scolastic, istituzionâl, mediatic, e v.i. Cussì, se al è vêr che par solit si rive a prontâ une leç tal moment che la plui part de comunitât e sint che un teme al è urgjent e al à dibisugne di tutele, al è vêr ancje che e je la leç stesse a influençâ dopo la cussience e lis opinions di une comunitât.
Gjenitôrs e lenghe furlane
La cussience di vê vuê un proviodiment statâl di tutele, e sburte tancj furlans a saltâ fûr dal scûr e a rivendicâ l'ûs uficializât e slargjât de lôr lenghe, savint biadelore di podê svantâ chel dirit. Lu dimostrin ducj chei gjenitôrs che a àn sielzût di zovâsi de lenghe furlane pai lôr fîs a scuele: tignint indiment che la consultazion e je stade tornade a fâ dôs voltis par rimpins politics e formâi e che duncje la seconde rilevazion e à vût par fuarce une adesion plui basse rispiet ae prime, si à di rimarcâ che la disponibilitât a sielzi la lenghe furlane pai lôr fîs e je vignude, in cierts comuns, di passe il 70% dai gjenitôrs. Pes maternis de provincie di Udin, vie pe rilevazion dal Fevrâr 2002, la sielte dal furlan e à tocjât il 64% e il 61% tes elementârs. Tes mediis l'agradiment al jere dal 45,0%, ma cheste percentuâl e pant dut câs ancjemò une situazion di grant interès pe marilenghe. Un risultât cussì impuartant si pues stimâlu dome inte suaze di une gnove e plui fuarte cussience dai propis dirits linguistics.
Duncje, no plui une lenghe 'minôr' che e jentre tes scuelis de puarte secondarie par tratâ temis 'minôrs' e che si dai atenzion e curis minimis, ma ben une gnove cundizion di uficialitât e di grande dignitât, un imprest didatic cetant zovevul, cjapât tant che oportunitât di cressite pai lôr fîs. Però, se al è vêr - come che si diseve - che la leç statâl di tutele e à rinfuarçât la cussience linguistiche dai furlans, al è vêr ancje che salacor cheste cussience e jere za tai furlans cuasi a nivel latent, in spiete di disvilups plui utii pe lenghe furlane. Di fat, vie pes ricercjis sociolinguistichis za vudis indiment, si veve domandât ai intervistâts se a saressin stâts in cunvigne cul insegnament tes scuelis de lenghe, de storie e des tradizions dal Friûl. Par chel che al rivuarde la lenghe, i dâts a son: 83,6% di favorevui tal 1977-78, 86,0% tal 1986 e 85,5% tal 1998-99. Pal insegnament de storie e des tradizions dal Friûl, il favôr al è ancjemò plui rampit: il 95,3% tal 1977-78 e il 96,3% tal 1998- 99. Tal comentâ i risultâts di cheste ultime ricercje si rimarcave cun grande prudence che chestis a jerin dome declarazions di principi, di tornâ a cjapâ in esam tal moment (e chê volte al someave lontanon!) che chestis oportunitâts a fossin deventadis pardabon reâls intes scuelis furlanis. La grande disponibilitât e je stade invezit dimostrade no dome de alte percentuâl di adesions ricevudis dal Ufici scolastic regjonâl sul favôr al insegnament dal furlan tes scuelis, ma ancje di chei che ur jerin destinadis lis lezions: tal studi sui zovins tra i 15 e i 18 agns, i favorevui al insegnament de lenghe furlane a scuele a jerin cuasi il 72,0%, e adiriture trê cuarts dai intervistâts (74,5%) a varessin volût imparâ alc a scuele su la storie e lis tradizions locâls.
Chescj dâts cussì clârs a rimarchin une posizion che si à notât dispès tra i furlans: di fat, al somee che e sedi une idee fuarte di 'chel che al sarès just fâ', leade a une cussience linguistiche ancjemò dal sigûr salde e motivant. De bande contrarie e je però la pôre ataviche, cjalcjade dentri di secui di repression culturâl, che la lenghe minoritarie e sedi un limit o che adiriture e freni il disvilup linguistic plen e otimâl dai fruts e che e lassi i siei strassins tal timp, fin a produsi - une volte grancj - insigurece te espression e paronance limitade de lenghe taliane. Cussì, se in pratiche il furlan al è relegât a lenghe di rapuarts determinâts e specifics, che si pues doprâ dome in ambients limitâts, in teorie al è però calcolât tant che un ben grant e preseât, bon par mantignî un riferiment salt sul teritori. Indi è un esempli il risultât otignût te ricercje dal 1998-99: cuant che si à domandât ai intervistâts se al fos just doprâ il furlan cui fîs cuant che ducj i doi i gjenitôrs a son furlans, al è stât dacuardi il 70,2% dal campion, ancje se dopo - te pratiche - a son tancj di mancul chei che lu fasin pardabon. Tra lis motivazions che a poin chest favôr e je massime la volontât di mantignî vive la lenghe ma ancje lis tradizions e la culture furlane, e ancje il sens di braure, di apartignince e i valôrs leâts a chê stesse culture. Ancje tal studi indreçât a cognossi lis abitudins linguistichis dai plui zovins e je stade fate une domande compagne e, ancje in chel câs, i risultâts a son stâts une vore positîfs e rinfrancjants: fintremai il 67,4% dai fantats intervistâts al jere favorevul al insegnament dal furlan ai fîs dai gjenitôrs furlans. Te maiorance dai câs, tra lis motivazions puartadis indenant, si rimarcave dispès la impuartance fondamentâl di protezi une tradizion e une culture unichis che si palesin propit in gracie de marilenghe. In realtât, al fevele dome furlan cui gjenitôrs pôc plui di un fantaçut su 4, confermant ancjemò il salt che al è tra la situazion linguistiche di fat e chê viodude tant che plui desiderabile. Si pues dut câs concentrâ la atenzion propit su cheste 'desiderabilitât' rimarcade tant dispès: ancje se si ten cont che lis rispuestis di un scandai a tindin cuntune cierte frecuence a complasê e in cualchi mût a 'contentâ' l'intervistadôr, si scuen rimarcâ cemût che pardabon e resti fuarte e fisse la volontât tai furlans di ogni etât (ancje se cun percentuâls diviersis) di mantignî salt il leam cu la lenghe furlane, viodude come vincul essenziâl cul teritori e element identitari che no si pues fâ di mancul di jê. Si podarès duncje spietâsi che il ripetisi costant di une posizion come cheste al sedi un supuest bon par tornâ a recuperâ in mût graduâl la lenghe furlane, che e podarès tornâ a jentrâ tai ambients tradizionâi de famee e dal cercin dai amîs cun tante plui fuarce e cussience di ce che al è stât tes ultimis desenis di agns.
Al è adore par dî se la pierdite dal 1% par an de lenghe furlane si sedi fermade o se e sedi almancul daûr a ralentâ: al è ancje probabil che a coventin plui timp e intervents istituzionâi plui slargjâts e fuarts, ma dal sigûr la buine disponibilitât a acetâ l'ûs e la sô difusion ancje in cjamps che fin cumò no si crodeve e va a pro di une prospetive plui serene pal avignî de lenghe furlane.
In conclusion, o podìn rilevâ une buine tignude par chel che al rivuarde il leam e la disponibilitât di principi pe lenghe furlane, intant che - in mancjance di informazions plui inzornadis su la interie popolazion furlanofone - il dât sul so ûs al reste leât ai risultâts otignûts tal 1998-99, che a mostravin une pierdite par an di plui o mancul l'1% tal ûs de marilenghe. A saran determinants e vitâi i proviodiments che si savaran cjapâ tal prossim avignî e il sostegn uficiâl che si podarà garantî al furlan: la sentence pal so futûr le daran massime l'impegn dai ambients uficiâi e istituzionâi de societât furlane par tutelâ e difindi la lenghe regjonâl, ma e vignarà ancje de trasformazion reâl dal furlan intun strument di comunicazion eficient e ecuiparât tai dirits aes lenghis plui dopradis. Si pues spietâsi che un bon esempli 'istituzionâl' al sburti i furlans a deliberâsi de sensazion di inadeguatece croniche e di inferioritât linguistiche tai confronts dal talian. Ufrî oportunitâts justis al furlan al vûl dî ancje pandi grant rispiet par chei che lu fevelin e pe lôr culture, e ricognossi lis sôs particolaritâts tant che dirits inalienabii e fondamentâi. Une ultime considerazion si pues fâ in mert al fat, za motivât, che par tancj talians e europeans 'Nord Est' al vûl dî disvilup, oportunitâts di vore, ben jessi sociâl, viertidure al gnûf e al globâl: ducj aspiets che no pararessin gran corelâts cul mantigniment des particolaritâts linguistichis e culturâls autoctonis, che par tradizion a son calcoladis come leadis a un ambient localistic e limitât. E pûr Friûl-Vignesie Julie, Trentin Alt Adis/Tirôl dal Sud e Venit, lis trê regjons che a dan vite a cheste aree, a son carateristichis ancje par vie de presince significative di minorancis linguistichis sui lôr teritoris. Su chest cont, dâts resints su lis sengulis minorancis linguistichis in chês regjons a segnin plui o mancul 850.000 unitâts, che a rapresentin ben cuatri lenghis di minorance in teritori talian (vâl a dî, par ordin di numerositât, furlan, todesc e altris variantis gjermanofonis, sloven e ladin). Par che lis lenghis si mantegnin vivis suntun teritori al covente però che a sepin ‘contâ’ chel stes teritori, lis sôs prerogativis e particolaritâts, adatantsi a argoments gnûfs e modernis, cemût che si domande intune zone di cussì fuart disvilup come chê des trê regjons nomenadis. Ancje pe lenghe furlane al volarà duncje un adatament ai mudaments impuartants e svelts che la societât di vuê e je daûr a sperimentâ, e un confront cun temis atuâi e fondamentâi tant che la comunicazion di masse, la economie globâl, lis gnovis tecnologjiis, e v.i.
Tant plui grant al sarà il so adatament e la sô capacitât di inzornâsi e di contâ il presint e l'avignî ancje in cjamps no tradizionâi e cuotidians, tant plui altis a saran lis probabilitâts che cheste lenghe e sorevivi o che adiriture si disvilupi, ribaltant finalmentri la ande negative che purtrop e à caraterizât chestis ultimis desenis di agns.


c: text/html

text:
1
De Vichipedie, la enciclopedie libare dute in marilenghe.
Tabele dai contignûts
Acjadiments[cambie | modifiche il codiç]
- August al nomine Ariobazano II re di Armenie.
- Gaio Cesar e Lucio Emilio Paolo a son elets consui
- I Romans a costruissin l'acuidot Aqua Alsienta.
- Ovidio al scrîf lis sôs Metamorfosi. Al publiche ancje l'Ars Amandi, opare elegjiache in trê libris sul art di amâ.
- Titus Livi al scrîf la Storie di Rome (Ab Urbe condita)
- Il Budisim al è introdusût in Cine
- Al ven fondât il Ream di Axum
Nassûts[cambie | modifiche il codiç]
- Lucio Junio Anneo Gallio, proconsul roman, fi di Seneca
- Quintilio Varo, politic e gjenerâ roman, fi di Publio Quintilio Varo e di Claudia Pulchra
Muarts[cambie | modifiche il codiç]
- Zhao Feiyan, imperadore asiatiche.
- Amanishakheto, re di Kush

robotstxt: allowed

filter: keep


text:
Vescul
Il vescul in tal cristianisim al e' il responsabîl di une diocesi e al e' considerât sucessôr dai apuestui.
Le peraule ven dal grêc eπισkoπoς, che e vûl dî "supervisôr". L'imperatôr roman Costantin I une volte ricognossût il cristianisim come religjon di stât, al cree la figure dal vescul,che in cheê ete al jere ancje un funzionari dal stât roman. Al fo simpri Costantin I a convocâ e a jessi il president dal prin concili ecumenic de storie,chel di Nicee intal 325 d.J.C Di chel moment,il vescul al devente ancje un funzionari public.
In te religjon catoliche,il vescul al e' il prin e il pui âlt dai Sacraments dal Ordin. Plui in bâs si cjate il predi e il diaconât.


text:
Lenghe ladine
La lenghe ladine, o ben lenghe ladine dolomitiche, e je une lenghe de famee des lenghis romanzis, che e ven fevelade intune zone intal nord jevât de Italie di plui o mancul 30.000 personis. Cheste lenghe e je plui precisementri date dongje da un grup di variantis che a si somein e e ven fevelade in parts des regjons Trentin-Sud Tirôl e Venit. Tal Trentin-Sud Tirôl e ven fevelade in Val Gardena (Gherdëina) e in Val Badia (Badia) tal Sud Tirôl e in Val di Fassa tal Trentin. Tal Venit e ven invezit fevelade te Provincie di Belun, ven a stâi a Livinallongo del Col di Lana (Fodom) e di ce. Il 40% de popolazion di Cortina d'Ampezzo (Anpezo).
Secont la opinion di cualchi linguist il ladin al à une drete parintât cul romanç, fevelât intal Cjanton Grisons (Svuizare) e cul furlan. Il struc di chestis tre lenghis sot il soreconcet di “lenghis retoromanzis” al è avonde discutût. (viôt: “Cuistion ladine”).
Cui siei 30.000 fevelants di marilenghe il ladin al è, insiemit cul feroês, il sami e il romanç, une dalis lenghis plui “piçulis” de Europe. I ladins a son une dalis minorancis linguistichis ricognossudis de Union Europeane come sôs minorancis; al varès par chest di gjoldi de Prudele des minorancis europeane e particolarmentri de ”Cjarte europeane des lenghis regjonâls o minorizadis” dal 1991: chest document al proviôt in particolâr la ”promozion des lenghis minorizadis talis scuelis, te aministrazion, denant ae leç e tai media”.
Tabele dai contignûts
Il tiermin[cambie | modifiche il codiç]
Il tiermin ladin, al inizi difondût inte alte Val Badia, al è in dì di vuê doprât par indicâ dut il grup di idiomis avonde compagns fevelâts inte aree dolomitiche.
Storichementri, al si pues riferisi a popolazions dal Noric (celt-romanis) dispatriadis intal V secul dal Noric Mediterani daspò l'insedament dai ruçs e i maçalizis dai avars. Il tiermin "ladin" al à une origjin avonde antighe. Lis popolazions origjinariis breonis (celtis romanis) e imigradis, a vignirin clamadis welsch dai bavars rispiet ai windisch (slavons), intant che lôr a si devin il non di latinis (par variant locâl ladin) parcè che a no jerin ni gjermanis ni sclavis. La definizion Ladinia (Ladinie) e je belzà atestade intune publicazion di Giovanni Piloni (1607). Secont i studis dal storic fassan Frumenzio Ghetta, belzà dal an 1298 al imparis il non Nova Ladina, oben Nova Latina per indicâ il paîs di Nova Levante, (tod. Welschnofen (welsch + nofen) che al indiche un insediament di "ladins". Ancje il pas Carezza (Costalunga) al ven clamât in dai documents storics dal belunês di chel periodi Passo Ladinia. Il predi Micurà de Rü, che i è intitulât l'Istitût culturâl ladin di San Martin in Val Badie, al definis intal 1833 la sô gramatiche: Versuch einer Deutsch/Ladinischen Sprachlehre (Tentatîf di une gramatiche todesc-ladine). La sô opare e je il prim tentatîf di creâ une koiné scrite interladine. Il tiermin ladin nol indicave dome l'idiom de Val Badie di mieç. Gardenês, mareban, badiot, fodom, fassan e ampezan a son nons che a derivin de lor val, ma il tiermin ladin al è la definizion vecje e di vuei che e cjepe dentri ducj chescj idioms neolatins. A esistin un grum di altris documents lenghistics e storics, come par esempli lis cjartis etnografichis austriachis de prime metât dal XIX secul, dulà che a si cjatin continuamentri lis peraulis Ladiner (Ladins) e Rätoromanen (Retoromançs) (chestis ultimis dopradis specialmentri pai Grisonês). Ancje i Furlans a vegnin clamâts intune edizion dal 1849 Ladiner, tant che conferme dal fat che belzà in chê volte i leams tra i idioms ladins dal Friûl, dalis Dolomîts e dai Grisons a jerin cognossûts. Ascoli, considerade la lungje tradizion dal tiermin "ladin", lu à doprât intal cjamp de lenghistiche, cuant ch'al analizât lis carataristichis lenghistichis dal ladin (palatalizazion, plurâl sigmatic e vie indenant)[1].
In Italie a si è rivâts al compromès "ladin dolomitics".
Al è ancje di tignî in cont il fat che la espression "lenghis Ladinis" e à a voltis par riferiment il grup dalis lenghis retoromanzis, che in plui dal ladin in sens leterâl (ven a stâi dal ladin dolomitic) e cjape dentri la lenghe furlane e chê romanze.
Il ladin al ven ancje intindût come la lenghe caratarizante la Ladinie, ancje se di chest ultin concet al si fâ solitementri un ûs imprecîs e dubiôs, parcè che ai mancje un significât storichementri afermât. In particolâr cun chest tiermin cualchi grop di opinion al indiche dome la regjon gjeografiche che e tire dongje i comuns ladins che fintramai il 1918 a fasevin part de Austrie Ongjarie, regjon che cussì intindude nol esaurirès la totalitât dai teritoris di lenghe ladine, parcè che nol ten di cont chei storichementri logâts intai dominis venezians invezit che tai austro-ongjarês.
Storie[cambie | modifiche il codiç]
Il ladin al ven classificât intes retoromanç. Par vie de esistence di elements comuns cul furlan e cul romanç a si je ipotizade l'antighe esistence di une lenghe comune retoromanze sore regjonâl. La tesi e je dut câs une vore dibatude.
Dal VI secul a rivarin i Bavars dal nord e a slontanarin la lenghe romanze di grandis parts dal so spazi di difusion. Dome talis vals fûr di man il ladin al si podè mantignî. Cule fin dale Prime vuere mondiâl e la anession de part meridionâl dal Tirôl ae Italie, ancje i teritoris dulà che al vignive fevelât ladin a finirin in chest stât. Il moviment nazionâl talian dal XIX e XX secul al viodè scuasit simpri intal ladin un dialet dal talian, idee che invezit la maiorance dai ladins e refudave. Ancje intal Pat Gruber-De Gasperi nole jere proviodude nissune tutele dai ladins.
Dome cul "secont statût di autonomie" i ladins di cheste regjon a son rivâts a vê dirits come minorance.
Tal 1988 i istitûts di culture ladins "Micurà de Rü" e "Majon di Fascegn" a an incargât il professôr universitari Heinrich Schmid (Zurigo) di pensâ par lôr une lenghe leterarie comun; sîs agns plui tart (1994) e si è costituide la organizazion SPELL, che e smirave a progjetâ cheste lenghe scrite secont lis sieltis e i resonaments dal professôr. Te istât dal 1998 al vignì infin fûr il livri Wegleitung für den Aufbau einer gemeinsamen Schriftsprache der Dolomitenladiner (voltât dal todesc “Liniis di vuide pe costruzion di une lenghe leterarie comun dai ladins dolomitics”), che al tignì a batisim il ladin dolomitan o “ladin standard”.
La lenghe standard no je simpri ben viodude de int (soredut in Val Gardene e in Val Badie).
Status[cambie | modifiche il codiç]
Intal Trentin-Sud Tirôl il ladin al è ricognossût tant che lenghe ufiziâl e scolastiche a nivel regjonâl intai comuns di:
- Selva di Val Gardena (lad. Sëlva)
- Ortisei (lad. Urtijëi)
- Santa Cristina Val Gardena (lad. S. Cristina-Gherdëina)
- Badia (lad. Badia)
- Corvara in Badia (lad. Corvara)
- Marebbe (lad. Maréo)
- St. Martino in Badia (lad. San Martin de Tor)
- La Valle (lad. La Val)
- Moena (lad. Moena)
- Canazei (lad. Cianacei)
- Vigo di Fassa (lad. Vich)
- Soraga (lad. Sorega)
- Pozza di Fassa (lad. Poza)
- Mazzin (lad. Mazin)
- Campitello di Fassa (lad. Ciampedel).
Che nol è tant ancje te Provincie di Belun, in gracie de normative su lis minorancis linguistichis storichis (Leç 482/1999), a son stâts ricognossûts come ladins i comuns dal Cjadovri, dal Comelic, dal Agordin, de alte Val Cordevole e de Val di Zoldo. Al è atîf l'Istitût Ladin de la Dolomites (istitût culturâl des comunitâts dai ladins storics des dolomitis belunesis), cun sedis a Borca e a Selva di Cjadovri.
I ladins a àn di un gjornâl setemanâl (“La Usc di Ladins”) e un telegjornâl zornalîr (“Rai TV Ladinia”).
La division dal teritori di lenghe ladine in trê entitâts aministrativis (Provinciis di Bolzan, di Belun e di Trent) e je un fat che al rinfuarce l'isolament des valadis tra di lôr (e specialmentri in epoche fassiste chest isolament al vignì sfuarçât).
I ladins di Cortina d'Ampezzo, Livinallongo del Col di Lana e Colle Santa Lucia a vuelaressin sul moment une gnove definizion dai confins aministratîfs, che e fasarès passâ al Sud Tirôl i teritoris che bielzà tal passât a partignivin al Tirôl e ae Diocesi di Bressanon.
Carateristichis dal ladin[cambie | modifiche il codiç]
Il ladin al à carateristichis in comun cu lis lenghis romanzis ocidentâls, par esempli la lenizion – des voltis fin ae disparizion – dalis intervocalichis (latinu > ladin) e il plurâl par "-s" invezit che par "-i" o "-e", ancje se des voltis a si slontane di chescj modei (il "c" denant a "e" e "i" nol devente [ts] > [s], ma [tš] come intal grup orientâl.
Lis variantis[cambie | modifiche il codiç]
Il ladin al à chestis variantis:
- Aree ocidentâl (di transizion viers il lombart orientâl):
- gardenês – al ven fevelât in Val Gardena (Gherdëina – cun 8.148 abitants), dal 80-90 % de popolazion;
- novês – une volte difondût su lis alps di Siusi e çampe Isarco fintramai Nova Levante/Welschnofen, dulà che al si è disvignidrît definitivementri intal XVII secul; al sorevîf a Bulla, Roncadizza, Sureghes;
- fassan - fevelât in Val di Fassa (Fassa – cun 8.620 abitants) dal 60-75% de popolazion, cun variantis a Moena e a Canazei,
- Aree centrâl (di transizion viers il venit alpin):
- badiot-mareban, difondût in Val Badia e in Val Marebba (tal passât ancje in Val di Luson e te basse Val Badia) (9.229 abitants), 95% tant che marilenghe;
- Fodom o ladin de Alte Val Cordevole o livinalês, fevelât intai comuns di Livinallongo del Col di Lana e Colle Santa Lucia, di cirche l'80-90% dale popolazion come marilenghe;
- Aree orientâl (di transizion viers il venit alpin e in part viers il furlan):
- ampezan, difondût a Cortina d'Ampezzo (Anpezo) e simil al ladin cjadovrin;
- comelican, difondût intal Comelico; al è il plui conservadôr dai dialets orientâi,
- cjadovrin, fevelât in dut il Cjadovri, gjavant il Comelico (viôt) e Sapade, cun influencis plui o mancul sintudis dal venit;
- vajontin, isolât, ex idiom di transizion cul furlan, tale aree di Nert e Cimolàis tal Friûl, al è plui dispes considerât une variant dal furlan.
- a fasin part dal grup ladin ancje lis feveladis dal alt e mezan Agordino e de Val di Zoldo. Chest ultin al rapresente une interessante zone di transizion tra il ladin dal Sella, il ladin cjadovrin e il venit.
I dialets ocidentâi a son influençâts dai insedaments celts (breons) e dal fat di confinâ cui dialets lombarts, i dialets centri orientâi di insedaments retvenits e dal confinâ cui dialets venits (feltrin, belunês) e furlans (cjargnel).
Esemplis[cambie | modifiche il codiç]
Pari nestri[cambie | modifiche il codiç]
Come esempli si pues confrontâ la prime part dal “Pari nestri,” par difarentis variantis ladinis, cu la version furlane, cun dôs variantis romanzis, cun chê latine e chê taliane.
- Mareban/Badiot
- Nosc Pere dal cí,
al sii santifiché to enom,
al vëgni to rëgn,
töa orenté sii fata,
desco sö al cí ensciö söla tera.
- Gardenês
- Pere nost, che t'ies tl ciel,
sibe santificà ti inuem,
vënie ti rëni,
sibe fata ti ulentà,
coche en ciel enscì en tiera.
- Fassan
- Père nosc che te es sun ciel,
sie fat sent to inom,
fa che vegne to regn,
to voler sie semper respetà,
tant sun ciel che su la tera.
- Livinalês
- Père nòst che t'es sun paradíš,
benedât lé l tuo inóm,
resta con nos,
che sará fat ci che te vòs
sun ciél e su la tièra.
- Ampezan
- Pare nosc, che te stas su in zielo,
sée fato santo el to gnon,
viene el to regno,
sée fato chel che te vos tu,
tanto in zielo che su ra tera.
- Ladin dolomitian
- Pere nost, che t'ies en ciel,
al sie santifiché ti inom,
al vegne ti regn,
sia fata tia volonté,
coche en ciel enscì en tera.
- Furlan
- Pari nestri, che tu sês intai cîi,
che al sedi santificât il to non,
che al vegni il to ream,
che e sedi fate la tô volontât,
come in cîl, cussì in tiere.
- Vallader (variant dal romanç)
- Bap nos, tü chi est in tschêl,
fat sonch vegna teis nom,
teis reginam vegna nanpro,
tia vöglia dvainta sco in tschêl eir sün terra.
- Sursilvan (variant dal romanç)
- Bab nos, quel che ti eis el tschiel,
sogns vegn fatg tiu num,
tiu reginavel vegn,
tia veglia daventa sco en tschiel e sin tiara.
- Latin
- Pater noster, qui es in caelis,
sanctificetur nomen tuum.
Adveniat regnum tuum.
Fiat voluntas tua, sicut in caelo, et in terra.
- Talian
- Padre nostro che sei nei cieli,
sia santificato il tuo nome,
venga il tuo regno,
sia fatta la tua volontà
come in cielo, così in terra.
I numars par ladin[cambie | modifiche il codiç]
Risultivis[cambie | modifiche il codiç]
- ↑ Par aprofondî, al si sugeris di leî la riviste sientifiche Ladinia (date fûr dal'Istitût culturâl ladin Micurà de Rü), particolarmentri i numars I, XI e XIII
Leams[cambie | modifiche il codiç]
Leams esternis[cambie | modifiche il codiç]
- Sît informatîf sule lenghe ladine par ladin dolomitan (ladin)
- Sît informatîf sui ladins (ladin) (talian) (todesc)
- Atlant dialetâl de Ladinie ALD-I (todesc)
- Atlant lenghistic dal ladin dolomitic (francês) (inglês) (ladin) (talian) (todesc)
- Istitût Culturâl Ladin e Museu Ladin di Fassa (inglês) (ladin) (talian) (todesc)
- Il gjornâl setimanâl La Usc di Ladins ("La vôs dai Ladins") (ladin)


text:
Quadrivium
Il quadrivium al è stât, te Ete di Mieç, il complès des cuatri arts liberâls: aritmetiche, musiche, gjeometrie e astronomie che, dutun cul trivium, al è stât la fonde dal studi de filosofie e de teologjie tai centris di insegnament medievâls.
Il quadrivium al procure al student che al vedi superât l'aprendiment basic cognossincis plui avanzadis e une plui profonde sapience cul introdusilu aes siencis superiôrs.
Al è in mût particolâr chest ramaç de cognossince che al ricêf plui impuls cui contats dai monasteris catalans cul Islam: un clâr esempli si lu à cui studis matematics avanzâts che Gerbert di Orlhac al à puartât indenant cul vescul Ató di Vic intant de sô permanence in Catalogne.
Par mieç dal Islam si cognosserin i lavôrs di Maslama sul astrolabi, il stabiliment des taulis astronomichis, l'ûs das cifris arabis e dal zero e si slrgjarin lis cognossincis su la algjebre intal mont cristian.
Lis cognossincis gnovis a judarin a miorâ il studi de gjeometrie, de aritmetiche e de astronomie tai diferents centris di insegnament.
Bibliografie[cambie | modifiche il codiç]
- (catalan) Sadurní i Puigbò, Núria: Diccionari de l'any 1000 a Catalunya. Edicions 62, Col·lecció El Cangur / Diccionaris, núm. 280. Barcelone, Otubar dal 1999. ISBN 84-297-4607-2, plana 106.


text:
Il Progjet "Zero Tolerance - cuintri la violence su lis feminis" ideât dal Comun di Udin, al nas de volontât di frontâ il probleme de violence su lis feminis cun chescj obietîfs:
Il Servizi, plui di ufrî colocui di consulence, informazion e poie, al ten contats costants cui centris antiviolence che a son sul teritori regjonâl e talian, e al partecipe ae Rete delle case e dei Centri antivolenza operante in Italia.
Zero Tolerance al vûl jessi un lûc li che lis feminis a puedin confrontâsi cul probleme de violence, cjatant un spazi par jessi scoltadis e poiadis tes lôr sieltis.
Ogni femine che a à vivût o e je daûr a vivi une situazion di maltratament, molestie, violence psicologjiche, fisiche, mentâl, sessuâl, economiche te famee o tal sociâl.
Pal servizi clamâ al
in chescj oraris:
Si ricêf daûr apontament. Tes zornadis di fieste e tai oraris di sierade e reste ative 24 oris su 24 une segretarie telefoniche.
Ducj i servizis a son gratis.


text:
31 marzo 2007
Corot pal Friûl: il Tocai al è muart
No supuartât dal justizi Di-vin,
dopo lungje soference, te indifarence di cierts viticultôrs e di buine part de politiche.
A dan la dolorose gnove i furlans, un altri tocut de Patrie che si 'nt va.
Al lasse un vueit incolmabil ancje a ducj chei che su la butilie no san inmò ce dal diaul scrivi.
Ps: ma jo mi sbombi e o fâs come Aldo Rossi!
dopo lungje soference, te indifarence di cierts viticultôrs e di buine part de politiche.
A dan la dolorose gnove i furlans, un altri tocut de Patrie che si 'nt va.
Al lasse un vueit incolmabil ancje a ducj chei che su la butilie no san inmò ce dal diaul scrivi.
Ps: ma jo mi sbombi e o fâs come Aldo Rossi!
30 marzo 2007
Grazie ai volontaris
O ringrazii i volontaris che si son dâts di fâ par netâ lis nestris campagnis.
Tal prin coment, l'articul dal Mv di cualchi zornade indaûr scrit di Sandro Trevisan, che o ringrazii par vê fat la foto che o viodês achì in bande.
Tal prin coment, l'articul dal Mv di cualchi zornade indaûr scrit di Sandro Trevisan, che o ringrazii par vê fat la foto che o viodês achì in bande.
Fieste de Patrie dal Friûl, us spieti a Codroip
Ai 3 di Avrîl al cole l'aniversari de firme de bole imperiâl di Indrì IV, che al fasè nassi il stât Patriarcjâl di Siart di
Beilstein, Patriarcje di Aquilee.
In tantis bandis dal Friûl a son stadis inmaneadis une vore di iniziativis che par dute la setemane a laran indevant in dut il Friûl: achì dut il calendari.
Ancje Maian al fasarà une serade propit la sere dai 3 di Avrîl.
Jo invezit ai 2 di Avrîl us spieti a Codroip li che o soi stât invidât par fevelâ a non dal gjornâl La Patrie dal Friûl. Lait a viodi l'invît.
Beilstein, Patriarcje di Aquilee.
In tantis bandis dal Friûl a son stadis inmaneadis une vore di iniziativis che par dute la setemane a laran indevant in dut il Friûl: achì dut il calendari.
Ancje Maian al fasarà une serade propit la sere dai 3 di Avrîl.
Jo invezit ai 2 di Avrîl us spieti a Codroip li che o soi stât invidât par fevelâ a non dal gjornâl La Patrie dal Friûl. Lait a viodi l'invît.
Serade sul Ospedâl di Sant Zuan a Sant Tomâs
Usgnot aes 20.30 a Maian li de sale Ciro di Pêrs la archeolighe Tiziana Cividini e l'inzegnîr Marino Del Piccolo a presentaran il risultât des lôr ricercjis fatis fin cumò: ve chi il volantin.
O soi content che la Aministrazion e vedi cjapât in considerazion il sugjeriment che ur vevi dât tal consei di aprovazion dal belanç, cuant che o vevi invidât a fâ daurman un incuintri public su chest sît.
O soi content che la Aministrazion e vedi cjapât in considerazion il sugjeriment che ur vevi dât tal consei di aprovazion dal belanç, cuant che o vevi invidât a fâ daurman un incuintri public su chest sît.
29 marzo 2007
La Balconete: un slambri di critiche teatrâl
di Elio Varutti
Ce che al è Teatronet
Un circuit dramaturgjic metût adun in Friûl intal 2000. Une sorte di franchising teatrâl. Compagniis di Udin, Feagne, Padue, Trent, Modene, Castrovillari, Reggio Calabria e Messine
Teatronet al è un circuit di teatri nassût in Friûl intal 2006. Precisamentri tal cjâf di Rosi Fasiolo, colaboradore de pagjine dai spetacui de «Il Gazzettino» de redazion di Udin. Cuâi sono i obietîfs di Teatronet? «Cheste organizazion – e dîs Rosi Fasiolo - e je daûr a tirâ dongje e a puartâ di fûr teatri “a cost zero” tal teritori dal stât talian». Ce vuelial dî “a cost zero”? La voie e je che di organizâ e disvilupâ une gnove rêt di sgambis culturâi a nivel talian, «tra spazis e compagniis teatrâls professionistis – e continue Fasiolo - cul fin di fâ zirâ spetacui di buine cualitât artistiche a “cost zero”, vâl a dî che il spetacul ospitât nol à di vê un vuadagn, se no il gustâ e il durmî pai atôrs e pai tecnics di sene».
Cui che al ospite al à di meti a disposizion la struture tecniche e une schirie di servizis, come i imprescj pe lûs, pe scolte, pe publicitât, pai gjornaliscj o pe SIAE, i dirits di scoltâ musiche o di viodi alc di artistic. La compagnie che e ven di fûr e varà di rangjâsi cu lis spesis di traspuart e eventualmentri cu l’ENPALS, vâl a dî cui coscj di previdence sociâl dai atôrs. Al sarà pussibil fâ cualchi incuintri o cualchi laboratori o, parfin, un cors formatîf cui atôrs e cui regjiscj.
Tra i teatrants di esportazions a son doi grups furlans: un al è il “Teatrino del Rifo”, di Tor di Zuin, di Giorgio Monte e l’altri al è un grup di diplomâts de Academie Nico Pepe di Udin, che a àn metût sù “Buonanotte Desdemona” propit par metisi adun cun Teatronet.
Cuâl isal il futûr di Teatronet? «Al è sucedût che al si è formât un biel pôc di moviment intor vie di chest sproc di teatri – e zonte Fasiolo – e jo o speri che al vadi indevant ancjemò par cualchi an, almancul fin che jo o rivi a tirâ il cjaruç».
Un tic di strache e il pinsîr di discoragjâsi a vegnin fûr se, come che al à scrit Gianni Cianchi su «Il Nuovo FVG» dal 23 di Març dal 2007, a son pôcs i spetadôrs a lis replichis di Palaç Pico a Feagne. Ma chei di Teatronet no molin.
Lis compagniis e i diretôrs artistics che a aderissin a Teatronet a son «Sipario!», di Claudio Mezzelani, di Feagne, in provincie di Udin, «Carichi Sospesi», cun Marco Caldiron di Padue, «Teatrincorso», cun Elena Marino, di Trent, «Teatro dei Venti», cun Stefano Tè, di Modena, «Aprustum», cun Casimiro Gatto, di Castrovillari, in provincie di Cosenza, «Spazio Teatro», cun Gaetano Tramontana, di Reggio Calabria e «Teatro dei Naviganti», cun Mariapia Rizzo di Messine.
Ma cemût mai la sale che à di burî fûr il spetacul no à di paiâ la compagnie? «Parcè che e à un preventîf masse piçul – e conte Fasiolo - sedi public, sedi privât, par rivâ a tirâ dongje un cartelon di sest, bisugne tignî di cont che dute la ativitât e dâ une visibilitât plui fuarte, cu la pussibilitât di domandâ plui bêçs ai ents publics o ai privâts che a sponsorizin la art».
Cuâl isal il vantaç pe compagnie che e ven di fûr a “vuadagn zero”? I gnûfs contats, il fat che la viodin ator pe Italie «intun circuit zà prontât pes iniziativis – e displee Fasiolo – e chest compit al è dut pal organizatôr che al va ator pe Italie a sielzi i spetacui, lis salis e i teatris pal circuit Teatronet».
Al somee a un contrat di frachising pai spetacui teatrâi, indulà che il franchisor nol cjape nuie, al lavore ancje lui “a vuadagn zero”. Si pense di plui a la art e di macul ai bêçs. Impuartante e je la rêt di informazions dai grups teatrâi dal circuit. A son regulis e parametris di rispietâ pe buine realizazion dal progjet.
Par sierâ e si trate di un circuit di stât talian prontât cun modalitâts diviersis dal solit teatri, culì e si vûl sburtâ i gnûfs grups che a fasin teatri di inovazion e ancje se i politics a àn taiât i bêçs di dâ, chescj zovins a vulin puartâ indevant la lôr ativitât artistiche, che e si fonde su la cualitât.
Il spirt gjenerâl – e siere Fasiolo - «al è chel di judâ il teatri a no sierâsi intun moment cussì dificil, ancje economicamentri, ma si à di butâsi fûr e cirî di confrontâsi cu lis altris realtâts talianis che a àn la stesse dibisugne».
Ce che al è Teatronet
Un circuit dramaturgjic metût adun in Friûl intal 2000. Une sorte di franchising teatrâl. Compagniis di Udin, Feagne, Padue, Trent, Modene, Castrovillari, Reggio Calabria e Messine
Teatronet al è un circuit di teatri nassût in Friûl intal 2006. Precisamentri tal cjâf di Rosi Fasiolo, colaboradore de pagjine dai spetacui de «Il Gazzettino» de redazion di Udin. Cuâi sono i obietîfs di Teatronet? «Cheste organizazion – e dîs Rosi Fasiolo - e je daûr a tirâ dongje e a puartâ di fûr teatri “a cost zero” tal teritori dal stât talian». Ce vuelial dî “a cost zero”? La voie e je che di organizâ e disvilupâ une gnove rêt di sgambis culturâi a nivel talian, «tra spazis e compagniis teatrâls professionistis – e continue Fasiolo - cul fin di fâ zirâ spetacui di buine cualitât artistiche a “cost zero”, vâl a dî che il spetacul ospitât nol à di vê un vuadagn, se no il gustâ e il durmî pai atôrs e pai tecnics di sene».
Cui che al ospite al à di meti a disposizion la struture tecniche e une schirie di servizis, come i imprescj pe lûs, pe scolte, pe publicitât, pai gjornaliscj o pe SIAE, i dirits di scoltâ musiche o di viodi alc di artistic. La compagnie che e ven di fûr e varà di rangjâsi cu lis spesis di traspuart e eventualmentri cu l’ENPALS, vâl a dî cui coscj di previdence sociâl dai atôrs. Al sarà pussibil fâ cualchi incuintri o cualchi laboratori o, parfin, un cors formatîf cui atôrs e cui regjiscj.
Tra i teatrants di esportazions a son doi grups furlans: un al è il “Teatrino del Rifo”, di Tor di Zuin, di Giorgio Monte e l’altri al è un grup di diplomâts de Academie Nico Pepe di Udin, che a àn metût sù “Buonanotte Desdemona” propit par metisi adun cun Teatronet.
Cuâl isal il futûr di Teatronet? «Al è sucedût che al si è formât un biel pôc di moviment intor vie di chest sproc di teatri – e zonte Fasiolo – e jo o speri che al vadi indevant ancjemò par cualchi an, almancul fin che jo o rivi a tirâ il cjaruç».
Un tic di strache e il pinsîr di discoragjâsi a vegnin fûr se, come che al à scrit Gianni Cianchi su «Il Nuovo FVG» dal 23 di Març dal 2007, a son pôcs i spetadôrs a lis replichis di Palaç Pico a Feagne. Ma chei di Teatronet no molin.
Lis compagniis e i diretôrs artistics che a aderissin a Teatronet a son «Sipario!», di Claudio Mezzelani, di Feagne, in provincie di Udin, «Carichi Sospesi», cun Marco Caldiron di Padue, «Teatrincorso», cun Elena Marino, di Trent, «Teatro dei Venti», cun Stefano Tè, di Modena, «Aprustum», cun Casimiro Gatto, di Castrovillari, in provincie di Cosenza, «Spazio Teatro», cun Gaetano Tramontana, di Reggio Calabria e «Teatro dei Naviganti», cun Mariapia Rizzo di Messine.
Ma cemût mai la sale che à di burî fûr il spetacul no à di paiâ la compagnie? «Parcè che e à un preventîf masse piçul – e conte Fasiolo - sedi public, sedi privât, par rivâ a tirâ dongje un cartelon di sest, bisugne tignî di cont che dute la ativitât e dâ une visibilitât plui fuarte, cu la pussibilitât di domandâ plui bêçs ai ents publics o ai privâts che a sponsorizin la art».
Cuâl isal il vantaç pe compagnie che e ven di fûr a “vuadagn zero”? I gnûfs contats, il fat che la viodin ator pe Italie «intun circuit zà prontât pes iniziativis – e displee Fasiolo – e chest compit al è dut pal organizatôr che al va ator pe Italie a sielzi i spetacui, lis salis e i teatris pal circuit Teatronet».
Al somee a un contrat di frachising pai spetacui teatrâi, indulà che il franchisor nol cjape nuie, al lavore ancje lui “a vuadagn zero”. Si pense di plui a la art e di macul ai bêçs. Impuartante e je la rêt di informazions dai grups teatrâi dal circuit. A son regulis e parametris di rispietâ pe buine realizazion dal progjet.
Par sierâ e si trate di un circuit di stât talian prontât cun modalitâts diviersis dal solit teatri, culì e si vûl sburtâ i gnûfs grups che a fasin teatri di inovazion e ancje se i politics a àn taiât i bêçs di dâ, chescj zovins a vulin puartâ indevant la lôr ativitât artistiche, che e si fonde su la cualitât.
Il spirt gjenerâl – e siere Fasiolo - «al è chel di judâ il teatri a no sierâsi intun moment cussì dificil, ancje economicamentri, ma si à di butâsi fûr e cirî di confrontâsi cu lis altris realtâts talianis che a àn la stesse dibisugne».
28 marzo 2007
Cors di Furlan a Tavagnà
Us segnali il cors di furlan che si pues seguî cence spese a Tavagnà. Par savê alc di plui, lait a lei achì.
La insegnante dal cors e sarà Stefania Garlatti Costa
La insegnante dal cors e sarà Stefania Garlatti Costa
26 marzo 2007
Ricuart di Fiuggi
E je stade une trasfierte fadiose pe tante strade che o vin fat, ma dal sigûr e je stade une esperience pardabon impuartante. Confrontâsi su problematichis di ents locâi di dute Italie, ti jude a capî lis esperiencis di chei altris e salacor ancje a capî miôr lis cuestions dal to paîs. Duncje o torni a ringrazii il coordenament regjonâl par vêmi dade la pussibilitât di fâ part de delegazion furlane (un mandi particolâr a la mê coscrite Elia, za sindichesse di Paluce) e di vê podût scoltâ di dongje il Silvio (fracait su lis fotos par ingrandîlis).
23 marzo 2007
In partence par Fiuggi
Come che us ai za dit, usgnot no sarai in consei comunâl.
Cuntune delegazion dal coordenament regjonâl dal partît, vuê o voi a Fiuggi par 3 dîs ae tierce conference dai aministradôrs locâi di Forza Italia. Par savê alc di plui, fracait achì.
Se o rivi, us fasarai i inzornaments in timp reâl, se no us conti dut cuant che o torni.
O ringrazii Renzo Tondo, Vanni Lenna e Isidoro Gottardo che mi àn dât la pussibilitât di fâ cheste esperience.
Cuntune delegazion dal coordenament regjonâl dal partît, vuê o voi a Fiuggi par 3 dîs ae tierce conference dai aministradôrs locâi di Forza Italia. Par savê alc di plui, fracait achì.
Se o rivi, us fasarai i inzornaments in timp reâl, se no us conti dut cuant che o torni.
O ringrazii Renzo Tondo, Vanni Lenna e Isidoro Gottardo che mi àn dât la pussibilitât di fâ cheste esperience.
22 marzo 2007
Zornade mondiâl de aghe
Ancje se e sarà une piçule gote, ancje jo o ricuardi la zornade mondiâl de aghe
Annuntio vobis gaudium magnum: Thermo in Montecitorio
Scusait ma o vevi inmò di ripiâmi de notizione de zornade: il nestri blogarin thermonuke al à fat il grant salt. Stuf di frecuentâ dome la piçule agorà di chest blog, vuê al è jentrât ae Cjamare dai Deputâts a Montecitorio a Rome.
Congratulazions al Thermo e un grazie al nestri Onorevul Renzo Tondo che al conferme di jessi masse fuarte!
Ce zornade! Ce zornade!
ps: se o cumbini, mi plasarès meti in linie la regjistrazion.
Congratulazions al Thermo e un grazie al nestri Onorevul Renzo Tondo che al conferme di jessi masse fuarte!
Ce zornade! Ce zornade!
ps: se o cumbini, mi plasarès meti in linie la regjistrazion.
Un parê legâl de Regjon
Zirant su internet e grazie a une mê amie o ai cjatât chest document.
Un Comun furlan (mi plasarès savê cuâl... nol è publicât) al à domandât ae Regjon FVJ "DIREZIONE CENTRALE RELAZIONI INTERNAZIONALI, COMUNITARIE E AUTONOMIE LOCALI" une consulence... chi sot a son ducj i riferiments e ancje la rispueste relative:
"PROT. N. 14916 di data 14/09/2006
OGGETTO: Pubblicazione di atti dell'amministrazione su un blog personale da parte di un consigliere comunale.
MASSIMA Si ritiene che la pubblicazione delle deliberazioni degli organi collegiali e degli altri atti pubblici del comune, da parte di amministratori comunali o di privati cittadini, su siti internet diversi da quello istituzionale dell’ente sia consentita in considerazione del carattere pubblico di tali atti, che potrebbero in ogni caso essere visionati da chiunque all’albo pretorio o, al termine della pubblicazione, presso gli uffici comunali. In detta ipotesi, la pubblicazione, ovviamente priva di carattere ufficiale, deve avvenire nel rispetto delle disposizioni sulla riservatezza e sotto l’esclusiva responsabilità dell’amministratore o del privato che cura il sito".
No sai parcè, e pûr mi semee che a son masse coincidencis...
Un Comun furlan (mi plasarès savê cuâl... nol è publicât) al à domandât ae Regjon FVJ "DIREZIONE CENTRALE RELAZIONI INTERNAZIONALI, COMUNITARIE E AUTONOMIE LOCALI" une consulence... chi sot a son ducj i riferiments e ancje la rispueste relative:
"PROT. N. 14916 di data 14/09/2006
OGGETTO: Pubblicazione di atti dell'amministrazione su un blog personale da parte di un consigliere comunale.
MASSIMA Si ritiene che la pubblicazione delle deliberazioni degli organi collegiali e degli altri atti pubblici del comune, da parte di amministratori comunali o di privati cittadini, su siti internet diversi da quello istituzionale dell’ente sia consentita in considerazione del carattere pubblico di tali atti, che potrebbero in ogni caso essere visionati da chiunque all’albo pretorio o, al termine della pubblicazione, presso gli uffici comunali. In detta ipotesi, la pubblicazione, ovviamente priva di carattere ufficiale, deve avvenire nel rispetto delle disposizioni sulla riservatezza e sotto l’esclusiva responsabilità dell’amministratore o del privato che cura il sito".
No sai parcè, e pûr mi semee che a son masse coincidencis...
La Balconete: un slambri di critiche teatrâl
di Elio Varutti
Clò, opare dal Teatri dai Navigants
Al è stât sù par trê dîs, dal 16 al 18 di Març dal 2007, al Teatri SpaziOff di Palaç Pico di Feagne, il spetacul cul titul «Clò». Metût in sene dal Teatri dai Navigants di Messine e ispirât a la opare dramaturgjiche di Samuel Beckett, cheste recite e mostre dute la sô fuarce artistiche. Trê feminis a son in sene, Cristiana Minasi, Stefania Pecora e Mariapia Rizzo, che e à ancje rincurât la dramaturgjie dal test, fondât sul teme de comunicazion umane e su lis robis di mats che nus tocje di vivi. Lis atoris si movin ben su la sene e a mostrin un mût di recitâ che al ti cjape, mert dal regjist Domenico Cucinotta. Ancje i vistîts e lis senografiis, cui pizets, sielzudis di Isabella Attanasio, a àn la lôr impuartance par mostrânus la muse dal teatri.
Lis atoris a somein a un alc di un altri timp. A son trucadis di paiaç, ma ti fasin vignî tal cjâf il teatri vieri, chel de Grecie antighe, indulà che a recitavin cu la mascare. E la int e leve mate pal so teatri. Lis atoris si fevelin cun dificoltât, come te vite moderne, indulà che si rive a berghelâsi, invezit di fevelâ. Dut al è pôc clâr. No si rive a capîsi, se no tornant a dî la stesse robe dite prime. Ogni tant a somein a trê sûrs. Cualchi volte si rive a capî che a àn il stes pari, ma lis maris a son diviersis. La cjase indulà che a vivin e somee a une preson. Si sint la dibisugne di butâsi di fûr. E dut sul palc al à di cjapâ il sens da la vite cuotidiane, intune biele serade di teatri vivude culì, in Friûl.
Al è stât sù par trê dîs, dal 16 al 18 di Març dal 2007, al Teatri SpaziOff di Palaç Pico di Feagne, il spetacul cul titul «Clò». Metût in sene dal Teatri dai Navigants di Messine e ispirât a la opare dramaturgjiche di Samuel Beckett, cheste recite e mostre dute la sô fuarce artistiche. Trê feminis a son in sene, Cristiana Minasi, Stefania Pecora e Mariapia Rizzo, che e à ancje rincurât la dramaturgjie dal test, fondât sul teme de comunicazion umane e su lis robis di mats che nus tocje di vivi. Lis atoris si movin ben su la sene e a mostrin un mût di recitâ che al ti cjape, mert dal regjist Domenico Cucinotta. Ancje i vistîts e lis senografiis, cui pizets, sielzudis di Isabella Attanasio, a àn la lôr impuartance par mostrânus la muse dal teatri.
Lis atoris a somein a un alc di un altri timp. A son trucadis di paiaç, ma ti fasin vignî tal cjâf il teatri vieri, chel de Grecie antighe, indulà che a recitavin cu la mascare. E la int e leve mate pal so teatri. Lis atoris si fevelin cun dificoltât, come te vite moderne, indulà che si rive a berghelâsi, invezit di fevelâ. Dut al è pôc clâr. No si rive a capîsi, se no tornant a dî la stesse robe dite prime. Ogni tant a somein a trê sûrs. Cualchi volte si rive a capî che a àn il stes pari, ma lis maris a son diviersis. La cjase indulà che a vivin e somee a une preson. Si sint la dibisugne di butâsi di fûr. E dut sul palc al à di cjapâ il sens da la vite cuotidiane, intune biele serade di teatri vivude culì, in Friûl.
21 marzo 2007
Une cisile no fâs Primevere...
...tant mancul i Pinguins che o ai viodût a cori pe place stant che vuê al è ancjemò un frêt cjan: îr al à neveât fin parsore Glemone.
20 marzo 2007
Vinars al è consei comunâl
La minorance e à tornât a convocâ il consei comunâl: ve chi l'ordin dal dì.
Magari cussì no, ma in chê sere jo no sarai, parcè che o soi fûr regjon par impegns che o vevi za cjapât di cualchi setemane e che no pues rinviâ.
Magari cussì no, ma in chê sere jo no sarai, parcè che o soi fûr regjon par impegns che o vevi za cjapât di cualchi setemane e che no pues rinviâ.
19 marzo 2007
Auguris a ducj i paris!
Vuê e je la fieste dal papà e jo o fâs prin di dut i auguris al gno.
Auguris ancje a ducj i paris e a chei che si clamin Josef!
Auguris ancje a ducj i paris e a chei che si clamin Josef!
18 marzo 2007
Societât Filologjiche Furlane
Di chest an o soi jentrât tal Consei Gjenerâl de Societât Filologjiche Furlane e cun îr o soi stât ancje nomenât te comission "Comunicazion" de SFF.
Îr dopomisdì o vin elet il president, tornant a confermâ Lorenzo Pelizzo.
O vin ancje aprovât ae unanimitât un document une vore impuartant li che la Societât Filologjiche e domande cun fuarce il rispiet e la metude in vore de leç 482/99 in particolâr l'art 4 (comis 1 e 2) pal insegnament dal furlan a scuele.
Tal prin coment o cjatais dut il document.
Îr dopomisdì o vin elet il president, tornant a confermâ Lorenzo Pelizzo.
O vin ancje aprovât ae unanimitât un document une vore impuartant li che la Societât Filologjiche e domande cun fuarce il rispiet e la metude in vore de leç 482/99 in particolâr l'art 4 (comis 1 e 2) pal insegnament dal furlan a scuele.
Tal prin coment o cjatais dut il document.
17 marzo 2007
Lidrîs cuadrade di trê - tierce e ultime part
Grazie a Luca, al regjist Lorenzo Bianchini e al Cec che a àn decidût di publicâ in rêt il film: cheste e je la tierce e ultime part di un film di pôre bielon.
Lidris cuadrade di tre (Tierce Part)
Caricato da farcadice
Lidris cuadrade di tre (Tierce Part)
Caricato da farcadice
16 marzo 2007
Lidrîs cuadrade di trê - seconde part
Grazie a Luca, al regjist Lorenzo Bianchini e al Cec che a àn decidût di publicâ in rêt il film: cheste e je la seconde part di un film di pôre bielon.
Lidris cuadrade di tre (Seconde Part)
Caricato da farcadice
Lidris cuadrade di tre (Seconde Part)
Caricato da farcadice
Il Diari di Mauro Tosoni
O segnali il numar di Març dal Diari, il mensîl diret di Mauro Tosoni, che o ringrazii pe disponibilitât.
Il Diari si cjate tai locâi publics a gratis, o in cualchi edicule (e si paie dome 20 centesims), o li dal sportel pe lenghe furlane di Tavagnà a gratis o ta chest sît internet.
Il Diari si cjate tai locâi publics a gratis, o in cualchi edicule (e si paie dome 20 centesims), o li dal sportel pe lenghe furlane di Tavagnà a gratis o ta chest sît internet.
15 marzo 2007
Mauro Pili in preson!
Probabil che si visais di Mauro Pili (te foto), che al jere stât a Novembar in Friûl, ospit di Renzo Tondo ae cunvigne di Sant Denêl.
O lei propit sul blog di Renzo Tondo, che Mauro Pili al à decidût di fâ une azion fuarte cuintri Renato Soru, il president de regjon Sardegne, e si consegnarà te preson di Casteddu (par talian, Cagliari) par protestâ parcè che no son stadis ametudis a referendum lis firmis che al veve cjapât sù cuintri di une leç aprovade de regjon Sardegne.
O lei propit sul blog di Renzo Tondo, che Mauro Pili al à decidût di fâ une azion fuarte cuintri Renato Soru, il president de regjon Sardegne, e si consegnarà te preson di Casteddu (par talian, Cagliari) par protestâ parcè che no son stadis ametudis a referendum lis firmis che al veve cjapât sù cuintri di une leç aprovade de regjon Sardegne.
14 marzo 2007
Un Tocai cun Aldo Rossi
Vuê mi soi cjatât cul mitic Aldo Rossi, il fautôr de vitoriose proteste di 2 zornadis indaûr.
Achì vuê us presenti un biel video che al fevele di Tocai.http://www2.blogger.com/img/gl.link.gif
Sul sît di Aldo o podês ancje cerçâ cualchi secont des cjançons dal Cd "Miôr curte": jo o ai dôs preferidis, vâl a dî "Frico" e "Cjalde chê sere", che mi fâs vignî i sgrisui ogni volte che le scolti.
Un biel esempli di un furlan che in maniere origjinâl e inovative al fâs un grant servizi pe musiche e pe nestre regjon: lait a scoltâ ancje achì.
Mi racomandi Aldo: visinus cuant che tu jessis cul gnûf Cd!
Achì vuê us presenti un biel video che al fevele di Tocai.http://www2.blogger.com/img/gl.link.gif
Sul sît di Aldo o podês ancje cerçâ cualchi secont des cjançons dal Cd "Miôr curte": jo o ai dôs preferidis, vâl a dî "Frico" e "Cjalde chê sere", che mi fâs vignî i sgrisui ogni volte che le scolti.
Un biel esempli di un furlan che in maniere origjinâl e inovative al fâs un grant servizi pe musiche e pe nestre regjon: lait a scoltâ ancje achì.
Mi racomandi Aldo: visinus cuant che tu jessis cul gnûf Cd!
Publicât di Christian Romanini aes 20:19 2 commenti:
Etichetis: amîs, cjante che ti passe, culture, curiositât, FriûlTV, furlan, identitât, inovazion, internet, marilenghe, patrie dal friûl, publicitât progrès, tutele
13 marzo 2007
Ator pal mont
Come che o varês viodût, chi in bande e je une mape che e mostre dut il mont e e segne di dulà che si coleghin i letôrs di chest blog.
Ta chestis ultimis setemanis, mi àn scrit sedi dai Stâts Unîts (une Romanini che e cirive informazions su la sô famee) e de Norvegjie (une universitarie che e studie lenghis romanzis e che e voleve vê la traduzion di une frase inglese par furlan, in maniere di fâ un confront cul francês, talian e altris lenghis di une sô ricercje).
O aprofiti par saludâ ducj i furlans dal "Friûl sparniçât" e in particolâr Chiara che nus lei dal Egjit, Giusy che e je in Sudafriche, Leonardo in Australie, i miei barbis che a son in France e Svuizare e Nangank che nus lei di Taipei.
Ta chestis ultimis setemanis, mi àn scrit sedi dai Stâts Unîts (une Romanini che e cirive informazions su la sô famee) e de Norvegjie (une universitarie che e studie lenghis romanzis e che e voleve vê la traduzion di une frase inglese par furlan, in maniere di fâ un confront cul francês, talian e altris lenghis di une sô ricercje).
O aprofiti par saludâ ducj i furlans dal "Friûl sparniçât" e in particolâr Chiara che nus lei dal Egjit, Giusy che e je in Sudafriche, Leonardo in Australie, i miei barbis che a son in France e Svuizare e Nangank che nus lei di Taipei.
12 marzo 2007
Je vin fate!
O publichi cun plasê la letare dal diretôr de Cepaf che o ringrazii par vê capît il sens de nestre proteste e par vê dimostrât di jessi une persone disponibil al confront e une vore sensibil: dôs carateristichis che a dimostrin inteligjence e mistîr.
Un grazie a Aldo Rossi!
Ve chi la rispueste a la nestre mail di proteste:
Gent. Sig.re,
Egr. Sig.ri,
il comunicato radio del Cefap che avete avuto modo di ascoltare in questi ultimi giorni aveva l’obiettivo di promuovere i corsi per Operatori Agrituristici attraverso una rappresentazione che volevamo risultasse spiritosa ed ironica; non era certo nostro intendimento voler mettere in cattiva luce l'uso della lingua Friulana che riteniamo essere patrimonio importante della nostra gente, della nostra terra e della nostra cultura.
Non volevamo neanche svilire il ruolo di coloro che lavorano presso gli agriturismi della nostra regione: per nostra esperienza personale la capacità d’accoglienza, la professionalità e la cortesia degli operatori agrituristici non sono assolutamente da mettere in discussione. Prendendo quindi atto delle vostre puntuali e forti ma anche cortesi rimostranze, e rendendomi conto che l’operazione così come pensata non è riuscita, mi scuso con tutti voi per il messaggio che inconsapevolmente è stato trasferito. Ho deciso di far ritirare lo spot come normale atto dovuto per rispetto degli ascoltatori, della nostra cara lingua e dei lavoratori in strutture agrituristiche. Sono certo che saprete apprezzare il gesto e mi auguro di potervi entro breve accogliere presso la nostra struttura di Codroipo o in qualche altra sede periferica per un brindisi con un buon vino della nostra terra.
Un saluto cordiale
Fabio Ponso
______________________
Fabio Ponso
Direttore
f.ponso@cefap.fvg.it
CeFAP
V.lo Resia, 3
33033 Codroipo (Ud)
tel 0432-821111
fax 0432-904278
www.cefap.fvg.it
Un grazie a Aldo Rossi!
Ve chi la rispueste a la nestre mail di proteste:
Gent. Sig.re,
Egr. Sig.ri,
il comunicato radio del Cefap che avete avuto modo di ascoltare in questi ultimi giorni aveva l’obiettivo di promuovere i corsi per Operatori Agrituristici attraverso una rappresentazione che volevamo risultasse spiritosa ed ironica; non era certo nostro intendimento voler mettere in cattiva luce l'uso della lingua Friulana che riteniamo essere patrimonio importante della nostra gente, della nostra terra e della nostra cultura.
Non volevamo neanche svilire il ruolo di coloro che lavorano presso gli agriturismi della nostra regione: per nostra esperienza personale la capacità d’accoglienza, la professionalità e la cortesia degli operatori agrituristici non sono assolutamente da mettere in discussione. Prendendo quindi atto delle vostre puntuali e forti ma anche cortesi rimostranze, e rendendomi conto che l’operazione così come pensata non è riuscita, mi scuso con tutti voi per il messaggio che inconsapevolmente è stato trasferito. Ho deciso di far ritirare lo spot come normale atto dovuto per rispetto degli ascoltatori, della nostra cara lingua e dei lavoratori in strutture agrituristiche. Sono certo che saprete apprezzare il gesto e mi auguro di potervi entro breve accogliere presso la nostra struttura di Codroipo o in qualche altra sede periferica per un brindisi con un buon vino della nostra terra.
Un saluto cordiale
Fabio Ponso
______________________
Fabio Ponso
Direttore
f.ponso@cefap.fvg.it
CeFAP
V.lo Resia, 3
33033 Codroipo (Ud)
tel 0432-821111
fax 0432-904278
www.cefap.fvg.it
11 marzo 2007
Imprescj informatics pe Marilenghe
Continuant su la cuestion de marilenghe e de inovazion us segnali un pâr di robutis che o podês cjatâ sul sît dal Consorzi Friûl Lenghe 2000.
A son i plug-in dal Grant Dizionari Bilengâl Talian Furlan e dal Dizionari Ortografic Furlan di istalâ sul vuestri browser, in maniere di vê simpri a puartade di man l'imprest pe traduzion dal talian al furlan e dal furlan al talian.
Chescj modui a permetin di doprâ cun plui facilitât il Dizionari ortografic e il GDB TF tes versions on-line.
Cun di plui e je ancje la pussibilitât di discjamâ il driver de tastiere furlane par chei che a doprin il sisteme Windows in maniere di no lambicâsi par scrivi la cidilie e i acents juscj.
Un grazie di cûr al CFL2000.
Cui visial Beppe Grillo?
A son i plug-in dal Grant Dizionari Bilengâl Talian Furlan e dal Dizionari Ortografic Furlan di istalâ sul vuestri browser, in maniere di vê simpri a puartade di man l'imprest pe traduzion dal talian al furlan e dal furlan al talian.
Chescj modui a permetin di doprâ cun plui facilitât il Dizionari ortografic e il GDB TF tes versions on-line.
Cun di plui e je ancje la pussibilitât di discjamâ il driver de tastiere furlane par chei che a doprin il sisteme Windows in maniere di no lambicâsi par scrivi la cidilie e i acents juscj.
Un grazie di cûr al CFL2000.
Cui visial Beppe Grillo?
10 marzo 2007
Thermorubriche: il valôr de inovazion
Thermonuke si domande e al domande di cjapâ sù la sfide tecnologjiche par un disvilup e une incressite de inovazion. No le metarès in cuintriposizion cu la tradizion se no si cor il risi di fâ la figurate di cualchi inomenât comic gjenovês.
Partant jessi leâts al disvilup tecnologjic nol significhe dismentâ lis nestris lidrîs come che jessi leâts aes nestris lidrîs nol significhe restâ indaûr. La sfide e sta tal cjatâ il just ecuilibri. E dopo cheste filipiche, us segnali il prin coment li che o ai fat un piçul struc de esperience che o ai fat a InnovAction 2007, un articul che al è jessût sul Gazzettino di chest vinars e us consei di comprâ il Friuli di chest vinars li che o ai scrit propit di chest argoment.
Partant jessi leâts al disvilup tecnologjic nol significhe dismentâ lis nestris lidrîs come che jessi leâts aes nestris lidrîs nol significhe restâ indaûr. La sfide e sta tal cjatâ il just ecuilibri. E dopo cheste filipiche, us segnali il prin coment li che o ai fat un piçul struc de esperience che o ai fat a InnovAction 2007, un articul che al è jessût sul Gazzettino di chest vinars e us consei di comprâ il Friuli di chest vinars li che o ai scrit propit di chest argoment.
09 marzo 2007
O domandìn rispiet, ancje in Radio!!!
O ringrazii Aldo Rossi che nus segnale une brute publicitât radiofoniche (su radio company, ma mi semee di vêle sintude ancje suntune altre radio) di un cors Cefap pe gjestion di agriturisim li che i furlans a vegnin presentâts come int sdavassone che no je buine di fâ il so mistîr.
La publicitât e je par talian, ma a un ciert moment si sint a fevelâ furlan: anzit si sint a berghelâ par furlan in maniere cafone e pôc professionâl une femine, che dopo vê cjapât sù l'ordin in taule, si met a vosâ restant tal salon invezit che puartâlu in cusine, come che invezit al sucêt normalmentri.
Cussì il messaç negatîf subliminâl che al passe al è che se un al ves di vignî a mangjâ intun agriturisim furlan, si cjate une siorute (che no varès fat il cors Cefap) che e clame i ordins dal salon berghelant al cogo: no mi semee un biel sisteme par presentâ i nestris agriturisim, che invezit a son bielons, curâts, cun int professionâl che e sa fâ il so mistîr.
E tancj a son i ristoradôr che a lavorin pardabon benon e fevelant furlan, cun buine pâs dal Cefap.
Tal prin coment us met la mail che o podês copiâ e mandâ a info@cefap.fvg.it e info@radiocompany.com
La publicitât e je par talian, ma a un ciert moment si sint a fevelâ furlan: anzit si sint a berghelâ par furlan in maniere cafone e pôc professionâl une femine, che dopo vê cjapât sù l'ordin in taule, si met a vosâ restant tal salon invezit che puartâlu in cusine, come che invezit al sucêt normalmentri.
Cussì il messaç negatîf subliminâl che al passe al è che se un al ves di vignî a mangjâ intun agriturisim furlan, si cjate une siorute (che no varès fat il cors Cefap) che e clame i ordins dal salon berghelant al cogo: no mi semee un biel sisteme par presentâ i nestris agriturisim, che invezit a son bielons, curâts, cun int professionâl che e sa fâ il so mistîr.
E tancj a son i ristoradôr che a lavorin pardabon benon e fevelant furlan, cun buine pâs dal Cefap.
Tal prin coment us met la mail che o podês copiâ e mandâ a info@cefap.fvg.it e info@radiocompany.com
08 marzo 2007
Assemblee de Pro Loco di Maian
Doman di sere aes 20.30 e sarà la assemblee de pro loco.
Une buine ocasion par cognossi la situazion di cheste impuartante associazion di Maian e ancje par dâ cualchi consei, se cualchidun al à voie di jessi costrutîf.
Une buine ocasion par cognossi la situazion di cheste impuartante associazion di Maian e ancje par dâ cualchi consei, se cualchidun al à voie di jessi costrutîf.
Auguris aes Feminis e al blog!
Nuie di miôr che fâ fieste in compagnie: vuê al è un an che o ai screât il gno blog, ma prin di dut e je la fieste de Feminis.
Auguris a dutis lis letoris!
Auguris a dutis lis letoris!
06 marzo 2007
Doman al è consei comunâl
Miercus al è consei comunâl: aprovazion dal belanç preventîf 2007, achì l'ordin dal dì.
05 marzo 2007
Auguris Diego! Vuarìs prest!
Vuê o ai let di Diego Rigali che al è colât cu la moto a Gurize. No ai informazions diretis, ma o sai dome che al è tal ospedâl là vie.
Mi displâs e i auguri di vuarî prest!
Mi displâs e i auguri di vuarî prest!
04 marzo 2007
Domenie di Assembleis
Zornade di adunancis: jo o larai ae assemblee anuâl de Societât Filologjiche Furlane che e tache a 9.30, ma ancje ator pal nestri comun a son previodûts doi incuintris publics.
Aes 10.15, chei di Intesa per Majano a fasin une assemblee a Maian e aes 11.30 il comitât di frazion di Farla al fâs une assemblee par fevelâ di antenis de telefonie.
Aes 10.15, chei di Intesa per Majano a fasin une assemblee a Maian e aes 11.30 il comitât di frazion di Farla al fâs une assemblee par fevelâ di antenis de telefonie.
03 marzo 2007
Eclìs di lune
Se al dure il biel timp, usgnot o podarìn viodi une eclìs lunâr: duncje ducj cul nâs par aiar tacant des 9 e alc di sere (eclissi totâl tor miezegnot).
Un spetacul di no pierdi ancje parcè che la prossime si podarà viodile dome ca di 19 agns.
Un spetacul di no pierdi ancje parcè che la prossime si podarà viodile dome ca di 19 agns.
02 marzo 2007
Vonde! Tal zîr di pocjis zornadis o scugnìn tornâ a scrivi
Che cualchidun nol viodi la ore di trai cuintri dal furlan, no je une novitât. Che il Messaggero al sedi tra i plui atîfs in chestis iniziativis cuintri la nestre marilenghe, ma ancje cuintri di dut l'insiemit des minorancis linguistichis de nestre regjon, no nus smaravee plui di tant. Ma che dopo il polvaron alçât di bant in ocasion des declarazions di Beppe Grillo, si torni a fâ un scandai su la cuestion de propueste de gnove leç pal insegnament dal furlan a scuele, nus semee une esagjerazion.
Dut câs no stin a avilîsi, ma propit de esperience vitoriose su la cuestion di Grillo (vêso viodût? cun dutis lis protestis che a àn ricevût, la robe e je muarte li) o pensìn che al sedi il câs di ripeti la proteste cun decision e civiltât, par fâ viodi a cierte informazion faziose e limitade che nô Furlans o savìn organizâsi e dî la nestre.
La domande dal Mv e je "Sêso favorevui al insegnament des materiis scolastichis ancje par furlan?"
O vin di mandâ un SMS al numar 48442 cun scrit:
"FORUM UD Furlan veicolâr a scuele? Sì, parcè che il plurilinguisim al è la fonde par une scuele furlane, europeane e moderne. (e zontait non e cognon)".
Viodìn se ju publichin!
Dut câs no stin a avilîsi, ma propit de esperience vitoriose su la cuestion di Grillo (vêso viodût? cun dutis lis protestis che a àn ricevût, la robe e je muarte li) o pensìn che al sedi il câs di ripeti la proteste cun decision e civiltât, par fâ viodi a cierte informazion faziose e limitade che nô Furlans o savìn organizâsi e dî la nestre.
La domande dal Mv e je "Sêso favorevui al insegnament des materiis scolastichis ancje par furlan?"
O vin di mandâ un SMS al numar 48442 cun scrit:
"FORUM UD Furlan veicolâr a scuele? Sì, parcè che il plurilinguisim al è la fonde par une scuele furlane, europeane e moderne. (e zontait non e cognon)".
Viodìn se ju publichin!
Auguris al comandant dai vigjii
Come che o varês sintût, Livio Finazzo, comandant de nestre polizie comunâl, al è colât intun tombin fasint un sore lûc li des fornâs a Sant Liseu.
Si è fat mâl e cumò al à cualchi dì di prognosi, ma i podeve lâ piês par vie che al è mancjât pôc par che si fasès mâl pardabon cuntun spiçot che al jere dentri de buse. I auguri di vuarî prest.
Si è fat mâl e cumò al à cualchi dì di prognosi, ma i podeve lâ piês par vie che al è mancjât pôc par che si fasès mâl pardabon cuntun spiçot che al jere dentri de buse. I auguri di vuarî prest.
01 marzo 2007
Lidrîs cuadrade di trê
Grazie a Luca, al regjist Lorenzo Bianchini e al Cec che a àn decidût di publicâ in rêt il film: cheste e je la prime part di un film di pôre bielon.
Lidris cuadrade di tre (Prime Part)
Caricato da farcadice
Lidris cuadrade di tre (Prime Part)
Caricato da farcadice
Iscriviti a: Post (Atom)


text:
Benandant
Benandant Il nassi cun ciertis particolaritâts (cu la "cjamese") al conferìs un complès di podês sorenaturâi che a puedin jessi doprâts daûr de "inclinazion di ognidun". E duncje, o varìn il benandant, se chest al è puartât a fâ il ben o il malandant (strion) se chest al è pitost puartât a fâ il mâl. Il benandant al lote cuintri il mâl e i striaments, pal ben dal racolt e al è bon di lâ fûr dal sô cuarp, cuant che a je la sô ore, par fâ dal ben. Come che al veve za stazât il storic Carlo Ginzburg, si scuarç la relazion tra il siamanisim "siberian" e la specifiche realtât dal benandantisim. Gjilbert Pressac, il grant studiôs furlan, al teorizave un rapuart tra i insiums estatics dai benandants cun cierts rituâi eterodòs che la Incuisizion e veve scuviert e condanât tal 600 te comunitât di Palaçûl. Un rît che al consisteve tal lâ in procession lustrant la vile, la gnot di Sabide di Pentecostis, "cjantant a dôs vôs une cjançon che e tacave, (...), cu lis peraulis 'scjaraçule maraçule'".
Pressac al rivarà a identificâ in chescj rituâi un vanzum des pratichis di une antighe comunitât cristiane di Alessandrie di Egjit, i Terapeutis, e chestis pratichis cui insiums estatics dai benandants. Ma lis diferencis tra i doi fenomens a son grancj, par podê jessi sigûrs di un leam. Tra lis incompatibilitâts a puedin jessi la diference tra la pratiche dai benandants che e jere segrete e chê scuvierte a Palaçûl che e jere palese; il fat che il tiermin benandant nol ven mai doprât te acuse cuintri chescj contadins dal 600 e il cjant no si presente par solit te realtât dai benandants. La presince de figure dal benandant te leterature furlane si cjate in autôrs tant che Pauli Diacon, G.B. Donato, Ermes di Colorêt, Pieri Çorut, Toni Broili, Pacifico Simoncelli e intune conte di Elena Fabbris Bellavitis.


text:
Colôr
Il colôr al è la sensazion che e ven dai rais de lûs che van a impressionâ i orghin de viste. Il fenomen fisic che al da dongje a dutis lis infinidis combinazions de lûs al va daûr de la lungjece de onde inte zone che si viôt. La sensazion nus permet di viodi come difarents obiets cun plui grande precision.
Ducj i cuarps che a cjapin la lûs a assorbissin une part da lis ondis eletromagnetichis e tornin a mandâ indaûr chês che a vanzin. Chês mandadis indaûr a vegnin cjapadis dai voi e letis come colôrs daûr de lungjece de onde. Il voli uman al po lei il colôr nome cuant che la lûs e je ben clare. Cun pocje lûs o viodin blanc o neri. Il colôr blanc al ven dal meti un su chel altri ducj i colôrs; chel neri al ven fûr gjavant ducj i colôrs. La lûs blancje e po jessi dividude in ducj i colôrs (spetri) midiant un prisme. In nature cheste division si po viodile intal Arc di Sant Marc.
Il colôr al è nuie altri che ce che o rivin a percepî dai segnai gnervôs tai voi dulà che a son i recetôrs de lûs inte retine. I recetôrs a mandin segnai al çurviel cuant che assorbissin radiazions di nature eletromagnetiche che a lôr volte a vegnin di une ben marcade intensitât di lungjece di onde.
La formazion de la percezion dal colôr e ven in trê moments:
- Intun prin moment un grup di fotons (che a sticin il voli) al rive al voli traviersant la cornee, l'umôr de aghe, la pupine dai voi, e l'umôr di veri rivant fintremai ai recetôrs de lûs inte retine (a bachet e a coni), là che al ven assorbît. Il risultât dal assorbiment a son trê segnai gnervôs eletrics, (o trasduzion) in modulazion di amplece.
- Intal secont moment si cjate te retine une trasformazion dal segnâl. Al ven elaborât e comprimût, fasint di trê un, in modulazion di frecuence: a son segnai in oposizion che a van al çurviel vie pal gnerf otic.
- Intal tierç e ultin moment a si cjate la leture dai segnâi e la lôr interpretazion de bande dal çurviel e la vere percezion dal colôr.


text:
Ampere
L'ampere (A) e je la unitât di misure de intensitât de curint eletriche, doprade tal SI. Il non al derive di Andrè-Marie Ampèere, un dai plui grans fisics che studiarin l'eletromagnetisim.
Definizion[cambie | modifiche il codiç]
Un ampere al è chê curint costant che, se mantignude in doi condutôrs paralêi lineârs, di infinide lunghece, e sezion trasversâl trascurabil, logâts tal vueit a un metri l'un dal altri, e prodûs tra lôr une fuarce di a 2 × 10-7 newton par metri.
Corispondencis[cambie | modifiche il codiç]
L'ampere al corispuint a un coulomb par secont. Al esprim la intensitât di curint in un condutôr traviersât de cariche di un coulomb tal zîr di un secont. Al è in cualchi mût confrontabil ae cuantitât di aghe che passe intun tubul misurade in litris/secont. La cariche eletriche, o ben la cuantitât di eletrons, si esprim in amperore (Ah), che infat e misure la dimension des bateriis: la baterie de machine e conten cirche 55 Ah, chê de machine fotografiche 2.500 mAh.
Par vie de dificoltât inte misurazion des fuarcis tra doi condutôrs, al fo proponût il cussì-clamât ampere internazionâl o statampere: definît come tas di deposizion dal arint, al corispuint a 0,99985 A. Cheste unitât di misure e je però considerade ormai fûr ûs.
Tal ambit des unitâts di misure SI a valin lis paritâts:
Note: C al sta par coulomb, s par secont, V par volt, Ω par ohm e W par watt.